7 Cara Asingkan Tempat Tidur Anak. Tips Mudah Untuk Pisahkan, Ada Hadis.

Cara Asingkan Tempat Tidur Anak
Islam telah menyediakan garis panduan kepada ibu bapa dalam mendidik anak dengan akhlak mulia seperti menghormati ibu bapa dan batas serta adab pergaulan antara anak dan ibu bapa sejak kecil lagi. Islam juga membimbing ibu bapa supaya menjaga batas aurat terhadap anak supaya mereka tidak melihat sesuatu yang tidak baik daripada ibu bapa mereka.
Rasulullah SAW menganjurkan ibu bapa supaya mengasingkan tempat tidur antara anak lelaki dan perempuan. Ia dapat dilihat daripada sabda Rasulullah SAW yang bermaksud: “Perintah anak kamu bersembahyang ketika mereka berumur tujuh tahun, jika mereka tidak melakukannya sampai umur 10 tahun, pukul mereka, juga pisahkan di antara mereka (lelaki dan perempuan) dari tempat tidur.” (Riwayat al-Hakim dan Abu Daud).

Ia bukan sekadar pemisahan anak lelaki dan perempuan. Mereka juga perlu dipisahkan dari bilik ibu-bapa juga. Jelas sekali, hadis ini menjelaskan selain itu Rasulullah SAW memberi garis panduan mengenai pemisahan tempat tidur anak lelaki dan perempuan apabila mereka mencapai umur 10 tahun. Walaupun hadis ini mengenai pemisahan antara anak lelaki dan perempuan, namun ibu bapa perlu menghindari anak daripada tidur sebilik dengan mereka. Perkara ini menjelaskan bahawa kanak-kanak perlu dididik dengan pendidikan akidah, syarak dan akhlak sejak kecil supaya mereka tidak terpesong daripada ajaran Islam.
Antara tujuan Rasulullah SAW menganjurkan perintah itu untuk menjaga keharmonian dan maruah ahli keluarga. Di samping ia bertujuan mendidik anak dengan akhlak dan batas pergaulan antara ahli keluarga supaya tidak berlaku perkara negatif seperti sumbang mahram. Tambahan pula dengan kemudahan teknologi yang ada pada hari. Oleh itu, wajarlah mereka dipisahkan dari tidur bersama ibu bapa atau adik-beradik lelaki dan perempuan lebih awal daripada usia 10 tahun.

Walaupun anak kita manja sekalipun, kita perlu bertegas dalam perkara ini. Cuba ikuti tips-tips ini:

Hias bilik tidur cantik-cantik
1. Beri anak buat pilihan sendiri
Libatkan anak dalam proses menyiapkan bilik tidur dia.Minta dia pilihkan cadar, warna cat bili, lampu tidur, baju tidur. Pendekata, minta dia pilih apa yang dia mahukan. Namun, sebagi ibu-bapa kita pun kena tengoklah samada sesuai ataupun tidak.
Asingkan tempat tidur anak bila sampai masanya

2. Beri anak masa untuk bersedia
Beberapa hari sebelum anak kena tidur dalam bilik sendiri, selalu beritahu anak yang dia akan tidur di bilik itu sendiri pada sekian hari. Jadi anak dah tahu yang dia kena tidur dalam bilik sendiri secara berseorangan.Bagi anak bersedia atau “prepare” dari segi mental dan emosi.
Anak boleh bermain dalam bilik sendiri

3. Beritahu kelebihan ada bilik sendiri
Katakan kepada anak bahawa tidur seorang di bilik sendiri itu sangat “Cool”!. Kaitkan dengan sesiapa yang dia kenal. Atau pun, kaitkan dengan watak kartun yang dia selalu tengok seperti Upin dan Ipin. Barulah dia semangat sikit.
Pastikan anak tidur lena

4. Temankan anak jika belum berani
Hari pertama temankan anak untuk tidur sekali di dalam bilik dia, tetapi jangan tidur sampai pagi pula, cukup sekadar teman tidur sehingga dia terlena, kemudian baru keluar dari bilik secara perlahan-lahan.Katakan kepada anak yang anda tidak akan tutup pintu bilik dia dan bilik anda. Jadi bila anak bangun dari tidur pada tengah malam, dia boleh panggil anda atau dia boleh pergi ke bilik tidur anda.
Hilangkan rasa takut anak dengan pelukan

5. Ajar anak lawan rasa takut
Ini penting, andai kata dia menangis tengah malam dan berkeras mahu tidur di bilik anda, anda baring semula bersama dia dan tidurkan dia di biliknya sendiri. Jangan beri “signal” bahawa anak boleh tidur semula bersama anda pada bila-bila masa dia berasa takut. Anak kena belajar lawan perasaan takutnya.
Pastikan anak selesa dengan tempat tidur

6. Puji anak atas keberaniannya
Apabila anak bangun pagi, beri dia pujian dan kata semangat kerana telah berjaya tidur di bilik sendiri. Dia akan berasa bangga kerana pujian dari kita dan bersemangat untuk malam seterusnya.

Anak bebas menghias bilik sendiri
7. Berikan anak kebebasan
Buat dia rasa bahawa bilik itu adalah bilik dia sendiri. Buat apa-apa pun semua buat di bilik sendiri, contoh tukar baju, bermain, belajar dan sebagainya. Jangan lupa cara ajar anak solat dalam bilik sendiri nanti. Masa ini kita boleh didik anak sampai jadi bestfriend kita sendiri.
Semoga berjaya!


Ibu Takut Anak Sulung Rasa Tersisih Bila Mengandung Anak Kedua, Ini Tips Atasinya Sesuai Usia

“Dulu masa pregnant anak sulung rasa ‘excited’ je. Sekarang ni bila nak dapat anak kedua, tak sangka perasaan bercampur baur dan sukar digambarkan. Macam mana dengan si abang ni nanti agaknya. Boleh ke dia terima adik baru? ‘Jealous’ tak dia? Ish, rasa risau pulak…”
Siapa sangka, kelahiran anak kedua menimbulkan pelbagai emosi pada benak fikiran ibu berbanding kehadiran anak sulung terdahulu. Ia sememangnya berbeza, terutamanya jika kehamilan berlaku tanpa dirancang. Rasa belum bersedia, bimbang, keliru dan tak kurang juga rasa bersalah pada anak sulung.

Sebenarnya semua ini adalah sesuatu yang normal dan lahir daripada naluri keibuan anda. Kita mudah rasa kasihan pada anak sulung sebab kita tak mahu dia rasa tersisih.
Selain cuba berfikiran positif, ada beberapa perkara yang boleh anda lakukan untuk mengatasi emosi negatif ini di samping membuatkan anda berasa lebih bersedia untuk meneruskan kehamilan anak kedua dengan lebih ceria.

Tips Agar Anak Sulung Tak Cemburu Pada Adik Baru, Panduan Mengikut Usia
Setiap anak memberi reaksi yang berbeza apabila mengetahui tentang kehadiran adik barunya. Ada yang gembira, ada yang sedih, meragam, atau kurang faham tentang apa yang bakal berlaku. Ini semua bergantung pada tahap usia dan kematangan masing-masing.

Berikut adalah beberapa langkah yang boleh dilakukan ibu ayah mengikut usia anak sulung anda.
Usia 0-2 Tahun
Menurut Fran Walfish, Psy.D., penulis buku The Self-Aware Parent, walaupun masih kecil tapi usia ini sebenarnya merupakan tahap paling sukar untuk anak sulung menerima adik baru. Ini kerana mereka masih memerlukan perhatian ibu, terutamanya bagi anak yang masih menyusu badan.
Rutinnya mungkin berubah dek kerana kesibukan anda menguruskan 2 orang anak kecil. Malah, anak anda juga boleh menjadi tantrum apabila si adik dah mula aktif dan mampu merampas mainan daripada abang atau kakaknya.
Apa Yang Boleh Anda Buat

Beritahu tentang kehadiran bayi baru walaupun mereka mungkin belum faham. Letakkan tangannya pada perut anda untuk merasa tendangan bayi. Sedikit sebanyak, ia memberi peluang kepada mereka berdua untuk bonding sebelum bayi lahir lagi.
Banyakkan memeluk dan mencium anak sulung setiap hari. Tindakan ini walaupun nampak mudah tapi ramai ibu rasa sukar melakukannya dek kerana terlalu sibuk dan letih menguruskan bayi.
Usaha mendapatkan ‘alone time’ bersama anak sulung dengan melakukan aktiviti yang biasa anda lakukan dengannya sebelum kelahiran bayi baru. Minta suami jagakan bayi seketika atau tolong uruskan mana-mana kerja yang tergendala.

Foto Kredit: chicagotribune.com
Usia 2-4 Tahun
Kalau anak yang lebih kecil cenderung untuk berasa keliru dan sedih dengan adik barunya, anak pada usia toddler ini pula dah mula pandai mengamuk dan tantrum bila tak puas hati terhadap sesuatu. Bahkan, mereka mungkin mahu lebih perhatian dan menjadi ‘manja’ seperti seorang bayi!
Menurut pakar, usia ini juga merupakan tempoh yang mencabar bagi ibu bapa kerana banyak ‘perangai’ mereka yang perlu anda faham. Fasa peralihan daripada fasa bayi kepada anak kecil (toddler) sering dikaitkan fasa ini sebagai ‘terrible two’ atau ‘terrible three’.
Apa Yang Boleh Anda Buat

Anak pada usia ini memang ada yang terlebih manja dan suka berkepit dengan ibu. Jadi, libatkan suami supaya rutin yang biasa dilakukan oleh ibu boleh diambil alih oleh ayah.
Perkenalkan buku cerita yang bertemakan kehadiran bayi baru. Atau boleh juga ajak anak sulung melawat kawan-kawan anda yang baru melahirkan bayi untuk memberi gambaran kepadanya.
Dalam usia ini anak anda mungkin belum mahu berkongsi barang atau mainannya dengan bayi. Jadi, minta kebenarannya dan jangan paksa jika anak memerlukan masa untuk ‘berbaik’ dengan bayi.
Acknowledge perasaannya – maksudnya kita beritahu pada anak yang kita faham perasaannya. Jangan ketawakan atau marah pada anak yang cemburu.
Banyakkan bermain dengan mereka dan libatkan bayi bersama dalam aktiviti harian.

Foto Kredit: today.com
Usia 4-6 Tahun
Anak-anak pada usia 4-6 tahun biasanya dah lebih berdikari dan faham dengan kehadiran adik baru. Tapi ada kalanya mereka tetap boleh merajuk dan berkecil hati, lebih-lebih lagi kerana mereka sudah begitu lama menjadi ‘anak tunggal’ anda.
Maka, tidak mustahil bagi anak sulung akan tetap cemburu pada adik baru walaupun dalam hatinya mereka sememangnya menginginkan seorang teman di rumah.
Apa Yang Boleh Anda Buat

Libatkan anak sulung anda dalam mempersiapkan kelengkapan bayi. Tanyakan pendapatnya dan sesekali biar anak anda buat pilihan semasa membeli. Tentu anak rasa teruja untuk melihat bayi memakai pakaian yang dipilih olehnya.
Anda juga boleh membeli matching outfit yang sepadan buat si anak sulung dan bayi. Secara tidak langsung, anak sulung akan berasa seperti ‘sepasukan’ dengan adiknya yang bakal lahir.
Tetap memeluk dan menciumnya serta meluangkan masa one-on-one dengan anak sulung. Pada hujung minggu mungkin anda boleh minta suami jagakan bayi dan bawa anak ke kedai beli aiskrim. Walaupun cuma trip yang singkat, tentunya ia amat bermakna bagi si anak.
Tunjukkan foto-foto bayi ketika anak sulung anda masih kecil. Walaupun mereka tak ingat, memori ini sedikit sebanyak memberitahu anak sulung bahawa dia juga sangat comel dan dimanjakan ketika kecil dulu.

Foto Kredit: mamaetagarela.com
Usia 6 Tahun Ke Atas
Anak yang lebih besar biasanya tidak mahu menunjukkan kecemburuan mereka pada ibu ayah. Kalau cemburu pun, mereka nak nampak ‘kuat’ dan tak mahu buat ibu ayah risau sebab mereka dah ada rasa tanggungjawab. Tapi anda sendiri mungkin dapat merasakan ada sesuatu yang tak kena dengannya.
Apa Yang Anda Boleh Buat

Banyak luangkan masa dengan anak sebelum kehadiran bayi baru, cuba manfaatkan waktu sebelum tidur kerana ‘pillow talk’ pada waktu ini lebih relaks, santai, dan menusuk ke dalam hati.
Sentiasa bersedia menjadi pendengar dan jangan lupa ingatkan anak yang anda tetap sayangkan mereka seperti waktu dulu.
Walaupun dah besar, kena tetap peluk dan cium anak sulung, terutamanya lepas bayi lahir.
Paling penting, jangan sesekali membandingkan antara satu sama lain. Ibu ayah mungkin tak perasan kadangkala mereka bercakap dengan kawan-kawan perihal perangai anak masing-masing. Kononnya nak merendah diri, tapi anak-anak terasa hati dengan kata-kata yang memperlekehkan mereka.
Elak jadikan anak sulung sebagai babysitter hingga dia rasa terbeban, lebih-lebih lagi jika mereka belum dapat menerima kehadiran bayi dengan baik.

Foto Kredit: whattoexpect.com
Jangan Risau, Semuanya Akan Baik-baik Saja
Walaupun anda berasa risau pada awalnya, percayalah semuanya akan baik-baik saja bila tiba waktunya nanti. Memang ada sesetengah anak yang memerlukan lebih banyak masa untuk menyesuaikan diri dengan kehadiran adik baru. Tapi ia bukanlah satu penghalang besar untuk anda terus memahamkan mereka tentang perubahan yang berlaku.
Ingat, proses ini adalah proses yang berterusan. Kalau tak cemburukan adiknya sekarang, mungkin juga ketika dia dah besar sedikit nanti. Jadi, jangan cepat melatah jika anak sulung kadang-kadang merajuk dan tantrum dengan adiknya.


Anak Saya Ketagih Gajet & Speech Delay, Begini Kami ‘Pulihkannya’ Dalam 3 Bulan

“Dulu ingat nak bagi anak guna gajet sekejap-sekejap saja. Tapi sekarang macam dah susah pula nak kawal. Asyik menangis dan merengek bila kita larang. Apa nak buat bila anak ketagih gajet ni?”
Ramai ibu bapa tentu familiar dengan situasi ini. Sedar tak sedar, anak kita semakin ‘melekat’ pada gajet dan skrin elektronik tanpa mengira masa. Pada awalnya kita cuma beri sekejap supaya mereka leka dan tidak mengganggu kerja kita, tapi tak sangka pula tindakan ini semakin lama semakin memakan diri.

Jangan risau, masih belum terlambat untuk kita menghilangkan ketagihan gajet pada anak kita. Perkongsian kali ini adalah oleh Puan Fizah Rosli tentang usaha beliau menghentikan masalah anak ketagih gajet pada usia 2 tahun 6 bulan. Menurut beliau, proses pemulihan beliau ini mengambil masa sekitar 3 bulan. Anak beliau yang juga mengalami masalah lambat bercakap atau speech delay kini telah memperlihatkan banyak kemajuan dari segi pertuturan.
Anak Puan Fizah, Abdullah Fahim yang ketika itu berusia 2 tahun setengah masih belum dapat menuturkan sebarang sukukata yang bermakna.

Jom kita ikuti perkongsian beliau selanjutnya di bawah ini.

Anak Ketagih Gajet & Speech Delay, Ibu Ini Kongsi 6 Langkah Atasinya Dalam 3 Bulan
Pada usia tahun 3 tahun, Abdullah Fahim baru boleh sebut perkataan yang bermakna. Sebelum itu, bukan saja perkataan tak ada disebut, 1 suku kata bermakna pun tak ada lagi. Contohnya: tu, nak, tak nak, dan apa-apa hujung perkataan memang tak pernah disebut. Semuanya dia main tunjuk saja.
Jadi, Fizah nak kongsikan pengalaman dalam usaha menghentikan dan hilangkan ketagihan gajet pada si anak yang suci. Secara tak langsung, ia banyak membantu dalam perkembangan pertuturan Fahim.
1. Mohon Doa Terlebih Dahulu
Sebelum kita mulakan , langkah pertama apa-apa pun doa dulu mohon Allah bantu. Sebab, buatlah apa cara sekalipun kalau Allah tak bantu memang susah nak menjadi.
2. Jelaskan Pada Anak
Langkah kedua, cari waktu yang anak relaks dan kita pun relaks (bukan masa anak pegang phone atau tengok TV) untuk beritahu tindakan yang bakal kita lakukan dengannya.
Beritahu dia, lepas ini Fahim hanya boleh tengok handset Ummi dan Walid 10 minit je sehari. Ummi dan Walid akan letak password sebab takut fahim ter‘call’ kawan Ummi atau Walid. Nanti menganggu. Atau bagilah apa-apa alasan yang logik dan mudah difahami. TV pula, sehari satu cerita saja ya. Kita tak boleh tengok TV lama-lama sebab nanti otak jadi beku.
Agak-agak die faham tak apa yang ummi terangkan ni? Mungkin dia faham tapi pastinya dia tak ingat pun apa yang kita terangkan ni nanti. Tak mengapa. Ulang dan ulang peraturan dan mulakan langkah.
Fizah ada cuba jugak nak guna taktik tinggalkan bateri sikit pada phone. Tapi pada Fizah, sampai masa nanti, anak akan tahu bahawa bila bateri habis,solusinya cas balik. So dia boleh dapatkan balik phone tu. Dan pada hakikatnya, kerja-kerja bisnes Ummi 98% memang guna phone Ummi. Kalau bateri habis, lambat pulak kerja Ummi (Ummi jenis malas cas phone. Tahu guna je.)
Jadi, Fizah tak drastik hentikan semua. Tapi agak drastik dalam hadkan masa. Sehari boleh 10 minit saja. Tapi ada jugalah kadang-kadang terlajak sampai 1jam bila tersibuk dengan urusan lain. Yalah, anak pun kene perlahan-lahan biasakan diri. Tapi selepas 4 bulan pemulihan, sampai sekarang memang very strict. 10 minit saja boleh hadap kalau ada benda nak tunjuk kat dia atau kadang-kadang dia nak tengok video dia yang ummi rakam. Dan dia dah tahu makna minit-minit kecil tu.
3. Delete Video & Youtube
Langkah ketiga, delete semua video-video kartun yang menjadi tarikan pada anak. Tapi untuk 1 bulan pertama, kami tinggalkan 2 cerita dalam gallery walid berdurasi 10 minit saja dan padam satu lepas beberapa minggu, dan padam semua bila rasa sesuai.
jadi dengan 1 video ini, lama-lama dia bosan. Youtube Walid pun Ummi padam. Walaupun memang sebelum ini Fahim tak buka pun video dari Youtube Walid tu sebab Walid sorok dalam file lain. Tapi Ummi khuatir kalau terjumpa.
4. Konsisten Dengan Peraturan Yang Ditetapkan
Langkah keempat, laksanakan syarat yang kita dah sebut depan anak sebelum ni. Tapi, kene sentiasa ulang dan ulang peraturan. Dari hari ke hari memang jenuh jugalah nak layan tantrum dia bila dapat guna phone kejap saja.
Apapun, Ummi kentalkan hati demi masa depan Fahim. Lama-lama dia faham yang phone Ummi Walid boleh guna kejap-kejap saja. Dekat 3 bulan lebih untuk adjust perkara ni pada Fahim. Matlamat Ummi nak dia faham yang gajet bukan mainan utama dia waktu kecil ni.
5. Korbankan Masa Bermain Dengan Anak
Langkah kelima, kami sediakan untuk dia mainan-mainan yang boleh buat dia leka macam kiub, blok, lego magnet, mewarna, messy play dan macam-macam lagi. Alhamdulillah, memang dia leka main semua itu. Dan kita memang kena korban masa juga untuk main sama-sama dengan anak. Melalui masa-masa bermain dan beraktiviti juga sekaligus Fizah buat terapi sendiri pada Fahim.
Tapi dalam masa ini TV masih lagi tak dapat kawal. Dia tak dapat phone, dia nak TV. Dah puas-puas main alat mainan, main air kat sinki, beraktiviti semua, jadi memang bagi dia buka video yang Walid dah set di TV. Channel Ceria mmg sangat-sangat ketat Ummi kawal. Memang tak bagi tengok. Masa tu tengah hot dengan Ceria Pop Star. Ummi tak berapa minat nak dedahkan anak dengan semua tu.
Kenapa TV Ummi longgarkan syaratnya?
Memang main tarik tali dengan TV ni dulu. Sebab masa Fahim tengok TV, dia jenis tak duduk diam. Dia akan ligat main lompat sana sini, main alat mainan melukis depan TV dan lain-lainlah. Dan therapist yang kami rujuk dulu kata TV ok lagi berbanding gajet sebab gajet ni seluruh jiwa raga terutamanya bahagian kepala (otak) hanya akan tertumpu pada gajet depan mata. Maka, otak tak berkembang. Makin kecut ada lah (kecut ni sekadar monolog Ummi ya).
Salah satu aktiviti messy play yang dilakukan bersama sehinggalah sekarang.
6. Minta Kerjasama Orang Sekeliling
Seterusnya langkah keenam. Terangkan pada orang sekeliling tentang tindakan kita tadi. Kalau macam kami, balik kampung lepas sebulan proses pemulihan berjalan. Jadi, masa dalam perjalanan balik kampung, dah mesej siap-siap dalam group family, minta tolong sangat-sangat jangan bagi atau hulur phone pada Fahim walau dia menangis tertonggeng sekalipun, JANGAN BAGI.
Dan Ummi sendiri dah tolong setkan password pada phone Mak Tok, Tok Ayah, dan delete sekali apps Youtube dari phone mereka (Mak Tok dan Tok Ayah tak guna pun benda-benda ni. Yang guna Ayah Ucu dia. Nanti pandailah die cari balik). So kalau die dapat sendiri phone Mak Tok atau Tok Ayah dia akan minta orang bukakan. Orang lain akan cakap tanya Ummi dulu dan kalau dapat pun, dalam tu tak ada apa-apa yang menarik.
Alhamdulillah. Semua bagi kerjasama. Jadi kat kampung pun dia dah terbiasa tak ada peluang dapat phone walaupun phone Mak Tok dan Tok Ayah.
Puan Fizah bersama anak beliau, Abdullah Fahim dan Abdullah Munzir.
Semakin Banyak Kemajuan & Perkembangan
Alhamdulillah, sekarang Abdullah Fahim dah 5 tahun. Banyak sangat improvement pada diri dia terutamanya dari segi bahasa (he was speech delay). Rasa syukur sangat Ummi Walid sempat tersedar awal tentang kelewatan perkembangan pada Abdullah Fahim dan hal-hal gajet ni. Kalau tak, syok sendirilah tengok anak duduk diam baik tak melompat-lompat. Asyik fokus depan skrin ‘berhantu’ tu.
Dan sampai sekarang, Ummi masih sedaya upaya cover apa-apa bantuan rangsangan yang sepatutnya Abdullah Fahim dapat dulu tapi tak dapat. Ummi pulun saja buat semua ni walaupun ada juga yang kata “Alah nanti budak tu besar pandailah dia..”
Wallahu a’lam

*Sumber asal artikel ini adalah oleh Puan Fizah Rosli dan diterbitkan semula dengan kebenaran. Sebarang pertanyaan boleh berkaitan pengalaman ini, boleh diajukan terus kepada Facebook peribadi beliau, Fizah Rosli.
**Puan Fizah Rosli adalah pengusaha Nurza’s Homeopathy yang mempunyai pelbagai produk homeopati untuk masalah buasir, milk booster Homeopathy dan lain-lain masalah kesihatan berkaitan wanita dan anak-anak. Ikuti Fanpage beliau, Nurza’s Homeopathy.


“Pengsanlah Mama kalau terjerit-jerit macam ni setiap hari. Nak kata anak malas tu tak baik pula, tapi naik ‘berkerak’ jugalah kalau kita nak tunggu dia ikut kata. Kenapalah tak boleh terus gerak je bila kita minta? Susah sangat ke?”
Bila anak dah makin besar, ibu-ibu memang dah sinonim dengan jeritan Tarzan ni. Bukannya apa, tujuan asalnya sebenarnya memang nak menasihat dan mengingatkan. Tapi, lama-kelamaan makin susah nak mengarahkan mereka melakukan sesuatu. Ada saja saja alasannya dan makin ‘liat’ pula perangainya.

Tapi bila difikirkan semula, mungkin ia sedikit sebanyak berpunca daripada kita juga dan banyak lagi faktor lain.
Foto Kredit: popsugar.com

5 Sebab Ibu Perlu Jadi Tarzan Sebelum Anak Ikut Kata
Anda mungkin akan berasa lebih lega lepas mengetahui sebab ini. Nak tahu kenapa?

1. Mereka Tak Faham Kepentingannya
Anak-anak memang tak faham kenapa mereka kena mandi. Tambahan pula, mereka selalunya tengah bermain semasa disuruh mandi. Inilah sebenarnya yang penting untuk mereka – sebab ‘bermain’ itu memang ‘kerja’ mereka dan cara mereka belajar.
Cara Mengatasinya:
Mula-mula, cuba ‘connect’ dengan anak terlebih dahulu. Maksudnya, anda tak adalah tiba-tiba datang dan menyuarakan kuasa veto. Sebaliknya, anda memberi perhatian kepada apa yang sedang dilakukannya.
Contoh: “Wah, Adik tengah main kereta ke? Boleh tunjuk Mama kereta yang mana paling laju?”
Kemudian, berikan ‘hint’ atau ‘warning’ untuk menyuarakan arahan anda. Lebih baik kalau beri mereka buat pilihan.
Contoh: “Adik, kejap lagi kita nak mandi tau. Nak mandi sekarang atau 5 minit lagi? Ok, 5 minit lagi ya. Jom kita main dulu.”
Dengan cara ini, mereka akan lebih mudah bertolak-ansur dan dapat belajar untuk bekerjasama.

2. Mereka Dibiasakan Untuk Beri Perhatian Hanya Apabila Kita Menjerit
Anak anda tahu anda tak serius dan boleh dilengahkan semasa pertama kali menyuruh mereka membuat sesuatu. Mungkin pada waktu tersebut anda bersikap sambil lewa atau sedang membuat sesuatu.
Ini bukanlah petanda anak malas atau degil, ini cumalah sifat manusia normal yang memang akan menangguhkan kerja selagi kita tidak memberikan ‘deadline’.
Cara Mengatasinya:
Jangan jadi Tarzan. Maksudnya, jangan menjerit dari jauh semasa menyuruh anak membuat sesuatu. Sebaliknya, datang ke hadapan mereka sendiri dan pastikan ada ‘eye contact’ dengan mereka.
Kemudian, tarik perhatian mereka dan pastikan anda HANYA akan memberi arahan tersebut apabila mereka melihat anda. Hentikan ‘game’ atau televisyen yang sedang ditonton.
Beri ‘time limit’ untuk membuat perkara tersebut dan jangan ubah-ubah lagi. Latihan sebegini akan menjadikan mereka mengambil perhatian dengan lebih serius.
Foto Kredit: praxisvita.de
3. Mereka Perlu Pertolongan Anda Untuk Proses Peralihan
Biasalah, kalau mereka sedang membuat sesuatu tentu susah untuk disuruh berhenti serta-merta. Jadi, mungkin anda perlu membantu mereka untuk beralih kepada sesuatu yang lain.
Cara Mengatasinya:
Seeloknya, beri komen terhadap apa yang sedang dibuat tadi dan ingatkan mereka tentang perjanjian tadi. Kemudian, katakan sesuatu yang dapat membantu mereka mengakhirkan permainan tadi.
Contohnya:
“Eh, nak tengok tak macam mana kereta ni boleh pergi lagi laju ke bilik air. Jom kita ‘race’ siapa sampai bilik air dulu!”
Foto kredit: makesmokinghistory.org.au
4. Otak Mereka Sedang Berkembang
Dari segi sainsnya, anak-anak ini sedang membina sebahagian daripada otak mereka yang dikenali sebagai ‘frontal cortex’. Bahagian akan saling bertukar fungsi untuk memproses maklumat dalam membantunya memilih apa yang mereka mahukan dan apa yang anda mahukan.
Disiplin dapat dilatih apabila mereka bijak memilih apa yang lebih baik untuk dicapai dalam jangka masa panjang – iaitu nasihat atau permintaan anda. Menurut saintis, proses ini hanya akan berlaku apabila anak-anak melakukan sesuatu yang kita suruh DENGAN RELA. Jika mereka melakukan sesuatu secara terpaksa, bergaduh, menjerit dan menendang – proses latihan tadi tidak akan berlaku.
Cara Mengatasinya:
Biasakan berunding dan latih mereka untuk mempunyai perasaan empati. Elakkan memaksa atau menghukum mereka. Perkara ini akan hanya menyebabkan mereka melakukan sesuatu kerana ‘takut’ atau terpaksa.
Foto Kredit: imujer.com
5. Mereka Rasa Tak Didengari
Selalunya anak suka memberontak kerana mereka rasa tidak didengari. Mungkin kita baru balik kerja dan tiba-tiba saja suruh mereka mandi. Atau, mungkin mereka masih tak puas hati kerana anda belum membacakan buku kegemaran yang dijanjikan tadi.
Sebagai manusia biasa, mereka juga akan sedih dan kecewa apabila sesuatu tidak berlaku mengikut kehendak mereka. Jadi, jangan pula marah dan cuba bina semula hubungan serta kerjasama.
Cara Mengatasinya:
Apapun alasan mereka, cuba luangkan sedikit masa sebelum memberi arahan dan salurkan perhatian anda sepenuhnya kepada apa yang mereka sedang lakukan.
Jika mereka ‘buat perangai’ atau menangis, tanamkan kembali keyakinan mereka terhadap anda dengan memeluk mereka dan tersenyum kembali. Dengan cara ini, anak-anak akan belajar bahawa anda tetap menyayangi mereka dan boleh dibawa berunding walaupun tidak sependapat dengan anda.
Foto Kredit: eumom.ie
Bukan Anak Malas Atau Degil, Tapi Mereka Perlu Latihan
Jangan cepat melabel anak malas atau degil. Bagi seorang anak kecil, ternyata bukan mudah bagi mereka untuk membuat pilihan dan mengikut kehendak anda.
Namun, latihan demi latihan akan membantu anak-anak ini menjadi lebih empati dan mampu bekerjasama. Pada awalnya kita perlu banyak bersabar dan mungkin akan berlaku tangisan mahupun jeritan. Tapi, lama-kelamaan mereka akan dapat mendisiplinkan diri tanpa ibu menjadi Tarzan lagi!


4 Sebab Jangan ‘Buat Tak Tahu’ Bila Anak Anda Mengamuk

“Geramnya, dah cuba macam-macam cara atasi anak menangis. Tapi, dia siap boleh meraung-raung bila tak dapat mainan yang dia nak kat kedai. Dah marah tak ‘jalan’. Cakap elok-elok pun bukannya ada kesan. Lainkali aku ingat nak ‘buat tak tahu’ je.”
Memang banyak cabaran nak berhadapan dengan anak. Walaupun kecil, tapi boleh ‘sakit jantung’ juga dibuatnya. Kalau asyik dilayan pun, ada saja mulut-mulut yang mengatakan kita memanjakan anak.

Jadi, patutkah biarkan saja sampai mereka diam sendiri?
Berdasarkan nasihat pakar psikologi kanak-kanak dan ahli neurosains menerusi Huffington Post, kita tidak sepatutnya membiarkan anak-anak yang sedang mengamuk supaya berhenti mengamuk atau menangis dengan sendiri.

Foto Kredit: parents.com

4 Sebab Jangan ‘Buat Tak Tahu’ Bila Anak Mengamuk
Ini 4 alasan yang dikemukakan oleh pakar dan neurosains.
1. Anak Anda Sedang Melalui Waktu Yang Sukar
Secara fizikalnya, otak anak kecil tidak kompleks atau sofistikated seperti orang dewasa.
Pemikiran yang belum matang menyukarkan mereka untuk membuat pertimbangan yang matang dan mengawal emosi.
Memang geram kalau mereka bergaduh atas perkara kecil seperti tidak mendapat cawan biru kegemarannya. Tetapi bagi mereka, sebenarnya perkara ini adalah sama besar halnya seperti kita tak dapat membayar sewa rumah.
Jadi, walaupun ianya remeh bagi kita, sebenarnya ia amat penting bagi fikiran anak anda.
Foto Kredit: huffingtonpost.com
2. Anak Kecil Tak Boleh Bertenang Sendiri
Anak kecil masih dalam proses untuk belajar mengenalpasti perasaan dan emosi yang mereka miliki.
Seorang pakar psikologi mengibaratkan emosi anak kecil seperti air panas yang berbuih di dalam sebuah cerek. Mereka belum cukup bijak untuk memperlahankan atau menutup gas. Mereka hanya akan berhenti apabila airnya kering, iaitu diibaratkan sebagai ‘keletihan’.
Apabila mereka hanya berhenti kerana ‘tidak dilayan’, mereka akan mempunyai masalah yang lebih besar untuk meluahkan perasaan apabila besar nanti.
Empowering Parents merungkaikan bahawa seseorang yang sedang marah sebenarnya susah untuk dikawal – tidak kiralah orang dewasa atau anak-anak. Jadi, jangan beri banyak arahan kepada mereka sebagai cara atasi anak menangis dan mengamuk.
Foto Kredit: fun-edu.ru
3. Anak Anda Sebenarnya Berasa ‘Teruk’ Dengan Perbuatannya
Sebagaimana anda berasa malu, marah, tidak terkawal dan geram terhadap anak anda yang sedang mengamuk, begitu jugalah yang dirasai oleh anak anda.
Anak-anak bukannya SUKA untuk mengamuk dan menangis. Bayangkan apa perasaannya jika anda sedang kecewa, tak dapat berbuat apa-apa, dan orang yang anda paling percaya pula ‘buat tak tahu’ pada anda. Amat terkilan, bukan?
Cara mengatasinya yang terbaik adalah dengan memberi perakuan terhadap perasaan mereka.
Contoh: Sayang, Ibu tahu Iman sedang kecewa dan marah. Tapi ibu tak boleh benarkan Iman melompat dan berlari di tempat yang merbahaya begitu. Ini untuk keselamatan Iman juga. Ibu kan sayangkan Iman.
Foto Kredit: eumom.ie
4. Mereka Ingin Berkomunikasi Dengan Anda
Salah satu sebab paling utama anak kecil mengamuk adalah kerana mereka rasa ‘terabai’.
Mungkin disebabkan cemburu hingga bergaduh dengan adik-beradik lain, inginkan perhatian anda yang sedang sibuk dan penat sewaktu baru balik kerja, atau marah kerana anda tidak mendengar apa yang mereka mahukan di pasaraya.
Jika mereka berasa ‘terabai’, perasaan lain seperti takut, keliru, dan terancam akan mula memainkan karakter.
Perhatian andalah yang menjadikan mereka berasa selamat dan selesa. Bukannya permainan atau apa-apa barangan yang mereka mahukan. Itu semua hanyalah sementara.
Foto Kredit: parents.com
Cara Atasi Anak Menangis Dan Mengamuk Adalah Dengan Perhatian Anda
Berdasarkan alasan yang dikemukakan di atas, terbukti bahawa perhatian anda amat penting sebagai cara atasi atasi anak mengamuk dan menangis. Ini bermaksud, mereka tidak boleh ‘dibiarkan’ dan ‘buat tak tahu’ hingga mereka keletihan dan diam.
Malah, ia mampu memberi kesan negatif kepada si anak apabila meningkat usianya kelak.
Bersabarlah, segala kesabaran anda akan membantu membentuk karakter anak yang kukuh, yakin diri, percaya pada ibu bapa, jujur meluahkan perasaan, dan bijak mengawal emosi.
Jadi, kalau anak menangis atau menagmuk nanti, jangan ‘buat tak tahu’ saja ya!


Anak Suka Mengamuk Sampai Baling Barang & Hempuk Kepala, Ini Apa Mak Ayah Perlu Buat

“Aduh, anak aku ni dah mula mengamuk pulak…”
Mak ayah mana yang tidak pernah melalui situasi anak-anak mengamuk di tempat awam? Mahu cuak dibuatnya kerana orang ramai akan pandang anda dengan pandangan sinis. Lebih mengeruhkan keadaan adalah apabila anak-anak mengamuk dan mula memukul, baling barang dan menghempuk kepala di lantai. Macam mana nak hentikan?

APA NAK BUAT BILA ANAK MENGAMUK ?

“Apa nak buat bila anak mengamuk sampai memukul, menggigit, sepak terajang, tumbuk, hantuk kepala kat lantai, tarik rambut, baling barang?”

Setiap kali saya buka sesi Q&A sama ada di seminar atau di social media, mesti soalan ni muncul. Dan setiap kali itulah jauh di sudut hati kecil saya berdetak-“Hmm… Biasalah budak-budak.. Tapi kalau tak tahan sangat, hempok je dengan pasu.” Ok tak tak. Gurau.

Saya faham sangat keadaan bila anak mengamuk ni sebab ofkosss saya pun pernah melalui. Fasa anak kuat mengamuk ni kan memang fasa wajib dalam parenthood. Siapa rasa dia tak pernah lalui fasa ni dan rasa anak dia baikkkk sangat macam malaikat– kau tunggu. Masanya akan tiba. Sebelum saya share tips macam mana nak react bila anak mengamuk, saya nak korang faham 4 perkara basic ni dulu:
1. Semua kekerasan dan kekasaran yang ditunjukkan oleh anak setiap kali dia mengamuk, contohnya pukul, terajang, penampo, cakar, gigit, dan sebagainya BUKAN bermaksud kita dah gagal mendidik mereka. Ia adalah fasa normal bagi anak yang sedang belajar mengenali emosi diri. So parents jangan cepat sangat rasa down dengan keadaan ini. Sebaliknya latih diri untuk “chill je” setiap kali anak mengamuk.
Orang sekeliling pandang sambil geleng-geleng kepala pun — CHILL JE. Pandang je balik kat orang tu sambil kenyit-kenyit mata.
Biar orang tu trauma semalaman mengenangkan wajah “chill” kita.
2. Anak umur 4 tahun ke bawah yang mengamuk dan agresif, BUKAN sebab dia biadap atau konghajo atau kongasam. Mereka sebenarnya nak beritahu “sesuatu”, tapi disebabkan oleh language & communication skills mereka belum berkembang sepenuhnya, maka dengan mengamuk sahaja lah cara untuk mereka luahkan.
Kids below 4 belum ada enough words / vocabs untuk describe apa yang dirasai. Dan diorang tak tahu macam mana nak jelaskan apa yang mereka nak. So cuba bayangkan. Kesian tau anak2 kita dalam fasa ni. Macam kita mak-mak ni masa tengah datang bulan. Entah kenapa tiba2 rasa nak baling pinggan, tiba2 rasa nak nangis, tiba2 rasa nak terjun bangunan, tiba2 nak libas suami dengan penyapu lidi.
Bila suami tanya kenapa- kita hanya mampu mengerutkan dahi sebab kita sendiri tak tahu nak describe cemana. Hmm macam takde kena mengena je analogi aku ni.

3. Ingat ni– anak akan mengamuk bila dia tak dapat apa yang dia nak– tak kisah lah benda tu lojik (contohnya, nak makan, nak susu, nak tidur) atau benda tak lojik (contohnya nak mainan yang kawan pegang, nak main pisau, nak terjun dalam kolam ikan, etc). Dan amukan anak-anak lebih cenderung berlaku bila mereka dalam keadaan lapar, penat, mengantuk, atau rimas. So always be ready, dan always expect the unexpected.
4. INGAT, JANGAN PUKUL ATAU TENGKING ANAK YANG TENGAH MENGAMUK. TAPI– PELUK. Marah, pukul, atau jerit pada anak yang sedang mengamuk akan mengeruhkan lagi keadaan. Ia seolah-olah sengaja mengajar anak urus emosi dengan kekasaran, kekerasan dan kemarahan.
Sepatutnya waktu anak mengamuk ni lah waktu yang paling sesuai untuk ibu bapa tunjukkan contoh sikap “cool” pada anak-anak, dan tunjukkan cara yang betul untuk urus emosi dengan berfikir dan berkomunikasi dengan baik. Ok now.
Apa yang ibu bapa SEPATUTNYA BUAT bila anak mengamuk?

Berikut adalah 4 langkah mudah untuk stopkan anak mengamuk, dan ajar mereka kemahiran mengawal emosi.
1. Lumpuhkan senjata.
Masa anak mengamuk, memukul, menggigit, menerajang, mencakar, baling barang, mereka menggunakan senjata seperti tangan, kaki, gigi, kuku dan sebagainya. So tugas ibu bapa adalah memastikan “senjata2” itu “dilumpuhkan” dengan segera. Kalau anak memukul, cepat2 tahan tangannya supaya dia tak dapat teruskan memukul. Kalau anak terajang, tahan kakinya supaya dia stop terajang.
2. Asingkan anak.
Kalau masa anak mengamuk tu ada orang lain, cepat2 bawa anak ke tempat lain. Yes, masa anak tengah meronta menjerit berguling2 tu, terus angkat dia dan bawa pergi. Pergi mana? Mana-mana tempat yang takde orang. Contohnya, pergi sudut mana2 ke, pergi masuk kereta ke, pergi bilik lain ke, somewhere private and quiet.
Bila kita cepat-cepat asingkan anak macam ni, ada 3 perkara baik yang akan berlaku:
Satu, anak dapat “keluar” immediately dari situasi yang menyebabkan dia mengamuk tu. Dua, ibu bapa dapat intimately deal dengan anak tanpa dilihat oleh orang lain. Tiga, maruah anak akan terjaga. Even mereka masih budak2, anak2 pun ada rasa malu bila berdepan dengan situasi tegang depan orang lain.
3. Bantu anak guna PERKATAAN, dan bukan guna senjata (tangan, kaki, gigi, atau kuku)
Once kita dah bawa anak ke tempat yang senyap dan takde orang, pegang dia kuat2, lihat tepat ke dalam mata nya, dan cakap–
“Mama tahu awak sedih/takut/geram/marah/kecewa”, dan terus peluk anak kuat-kuat. Beri “nama” untuk emosi yang mungkin sedang dirasa oleh anak. No matter how you’re feeling– marah ke, malu ke, hangin ke, rasa nak pulas telinga anak ke– PELUK JE.
Remember– THIS IS A PERFECT TIME TO ACT LIKE A GOOD PARENT. Show your child how cool you are in dealing with your own anger.
4. KAWAL EMOSI
Ajar anak cara alternatif untuk handle emosi. Bila dah reda sikit, jangan tunggu terlalu lama untuk bercakap dan bantu dia rationalise semula.
Ada 5 cara boleh ajar anak-anak supaya mereka tak gunakan violence ketika mengamuk.

1. Guna perkataan.
Ajar anak beberapa perkataan to describe feelings. Contohnya sedih, takut, risau, rimas, penat, marah, kecewa, bengang, geram, panas, sejuk, dan sebagainya. So that lepas ni, bila anak rasa apa2, mereka akan mampu luahkan melalui perkataan instead of mengamuk tak tentu pasal sebab tak tahu macam mana nak describe.
2. Blah je.
Ajar anak untuk “blah je” atau “pergi dari situ” setiap kali mereka rasa tak puas hati dengan seseorang. Kalau anak marah dengan kita, ofkos kita akan terasa hati kalau anak tetiba blah camtu je. Tapi ingat– ia jauhhhh lebih baik dari anak memukul/menggigit kita. Kan?
3. Quiet corner.
Buat satu corner khas untuk anak pergi setiap kali dia rasa macam nak pukul orang. Haikal punya quiet corner dulu adalah sebuah khemah kecik yang penuh dengan stuffed toys, bantal dan selimut. Setiap kali Haikal masuk situ, tahu lah saya bahawa dia tengah bengang dengan seseorang. ??♀ Tapi bila dia keluar dari situ, saya akan cepat2 slow talk dan peluk dia lama2.
4. Hembus api naga.
Yang ni favourite Haikal. Setiap kali saya nampak Haikal macam nak mengamuk, saya cepat2 cakap- “Hembus api nagaaa!!!”
Terus dia akan tarik nafas dalam2, dan hembus kuat-kuat guna mulut sambil bayangkan api keluar dari mulut. He always feels better lepas tu.
5. Secret code.
Kod rahsia sangat membantu especially bila anak tak boleh kawal emosi sangat2 dah. Secret code yang Haikal guna since umur dia 3 tahun sampai lah sekarang ialah ayat ni: “Mama peluk Haikal sekarang please!” Bila dia sebut je ayat tu, tahu lah saya ada benda yang tak kena dengan dia. Sama ada tengah marah ke, tengah sedih ke, tengah kecewa ke, tengah bengang ke.
Dan saya akan stop buat apa saje yg saya tengah buat masa tu dan terus peluk dia, sambil cakap- “It’s ok. Mama ada.” Usually dia akan menangis dalam pelukan saya. Dan later dia ceritakan apa yang berlaku dan apa yang dia tengah rasa. I know, semua ni bukan senang nak buat kalau kita jenis yg dah biasa marah, jerit dan pukul anak setiap kali dia mengamuk. But it’s never too late to reset our parenting style. Kan?

Ingat– bad parenting takkan menyelesaikan apa-apa masalah anak, malah akan mengakibatkan banyak lagi masalah behaviour anak pada masa akan datang. Mulai hari ni– set the right example. Tunjukkan pada anak-anak the right way untuk manage bad emotions. Sooner or later, insyaAllah anak akan ikut. Selamat malam, semua.
Sumber : Adlil Rajiah


“Tengok, dia buat hal dah… Dahlah tengah orang ramai ni nak meraung-raung pulak. ‘Annoying’ betul… Puas aku cuba tips dan cara atasi anak mengamuk. Tapi dia tak serik-serik. Bilalah dia nak faham agaknya?”
Sesetengah anak memang susah duduk diam. Mereka ini kreatif, lebih-lebih lagi bab mengusik, mengamuk, dan buat orang rasa ‘annoying’. Bukanlah sengaja buat orang sakit hati, tapi itulah salah satu cara mereka bergembira atau menyuarakan kemahuan masing-masing.

Tapi, tahukah anda bahawa sesetengah perkara yang membuat kita geram ini sebenarnya ada juga manfaatnya tau. Tak percaya?
7 Perangai ‘Annoying’ Anak Kecil Yang Sebenarnya Baik Untuk Mereka
1. Buat Sepah
Bila duduk rumah dengan anak, memang susah nak dapat ruang yang kemas dan lapang tanpa permainan mereka di sana sini.

Tahu tak, memang ada sebuah kajian Developmental Science yang membuat kajian terhadap 70 orang anak kecil berumur 3 tahun. Jurnal tersebut melaporkan bahawa anak yang paling banyak buat sepah semasa makan adalah yang paling cepat mengetahui semua perkataan berkaitan ‘makanan’.

Lepas ini, kita bolehlah biar mereka sepah puas-puas. Nanti suami dah nak dekat balik, barulah kita ajak mereka kemas. Bagus untuk otak mereka tu!
Foto Kredit: thevapingmilitia.org
2. Ulang Baca Buku Sama
Jangan ingat mereka bosan apabila meminta kita membaca buku yang sama setiap hari, ya.
Sebenarnya perlakuan ini membantu mereka mudah mengingat, menambah perbendaharaan kata, dan mendorong anak lebih konfiden untuk menyambung cerita.
Ini kerana proses ini membantu anak kecil menjadi selektif untuk mengingat perkara penting dalam sesebuah cerita seperti yang dilaporkan oleh ReadBrightly.

3. Asyik Jawab ‘Tak Nak!’
“Nak makan tak?” “Tak nak.”
“Jom kita mandi?” “Tak nak.”
“Nak pakai baju ni tak?” “Tak nak.”
Geram betul kalau anak buat macam ni kan? Dia ingat dia bos ke?
Sabar ya. Sebenarnya apabila anak anda buat begini, ia bermaksud mereka sedang dalam mod ‘independence’. Maksudnya, mereka belajar untuk membuat keputusan dan sedang mengenal apa yang mereka suka atau tidak suka.
Ia juga membantu mereka sedar bahawa kita tidak semestinya ‘bergaduh’ walaupun berbeza pendapat.
Foto Kredit: seethatdad.com
4. Suka ‘Berkepit’
Anak yang suka ‘berkepit’ ini memang merimaskan juga, lebih-lebih lagi kalau tak kena tempat. Pantang tinggal kejap, menangis!
Tetapi, kajian menunjukkan bahawa ibu bapa yang paling cepat ‘melayan’ anak kecil apabila menangis adalah lebih gembira dan lebih berdikari.
Apabila kepercayaan ini kukuh, barulah mereka akan belajar untuk menjadi lebih bijak mengawal emosi.
Foto Kredit: huffingtonpost.com
5. Mengamuk (Tantrum)
Hentak kaki, baling barang, atau meraung-raung atas lantai pasaraya, siapa boleh sabar?
Mereka sebenarnya sedang belajar untuk mengenalpasti cara berkomunikasi yang terbaik. Kita pun kenalah tunjukkan contoh dan bertegas.
Yang penting, kita tahu bahawa cara atasi anak mengamuk bukanlah dengan menurut kemahuan mereka sesenangnya apabila mereka menangis. Mungkin akan mendapat mesej bahawa mengamuk adalah cara yang terbaik untuk mendapatkan sesuatu.
Seeloknya, kita bertenang dan bercakap dengan mereka seperti ‘manusia biasa’. Mereka juga akan mengikut cara kita.
Foto Kredit: parents.com
6. Tak Boleh Duduk Diam
“Jangan lompat-lompat boleh tak?”
“Jalan perlahan-lahan cukuplah, kenapa nak lari?”
Tenaga anak kecil memang luar biasa. Bergerak aktif adalah salah satu cara mereka belajar dan menyihatkan badan.
Dalam sebuah kajian melalui Mayo Clinic, mereka yang tak boleh duduk diam inilah yang paling terselamat daripada masalah obesiti.
(Jangan tak tahu, Astro Awani melaporkan pada tahun 2014, rakyat Malaysia adalah yang paling gemuk di Asia!)
Foto Kredit: huffingtonpost.com
7. Terhegeh-hegeh
Tension betul kan, kalau anak kita bukan main lambat lagi nak bersiap. Siap dia boleh nak menari-nari lagi sebelum masuk ke kereta?
Sebenarnya, dalam dunia yang serba ‘instant’ ini, bagus juga kalau ada mereka yang bersikap begini.
Ia membantu si anak seorang yang realistik dan fokus pada perkara yang paling berharga – iaitu ‘moment’ tersebut.
Janganlah kita cenderung menyuruhnya cepat, cepat, dan cepat, hingga mereka tiada masa untuk menghargai setiap perkara kecil dalam kehidupan.
Foto Kredit: huffingtonpost.com
Cara Atasi Anak Mengamuk & ‘Buat Perangai’ Adalah Dengan Menjadi Contoh Terbaik
Puas nasihat macamana pun, mereka lebih senang memerhatikan gerak-geri anda sebagai ibu bapa.
Sebab itulah, ada perkara yang kita tak nasihatkan pun, mereka masih buat kerana terikut-ikut dengan perangai kita.
Oleh itu, jangan anggap semuanya negatif. Cuba fahami anak dan bercakaplah ‘bahasa’ mereka.
Anak kecil ini sangat kreatif sebenarnya!


Comel Memang Comel, Tapi Ini 5 Sebab Jangan Mengajuk Anak Bercakap Pelat

“Mama, Yaya nak ‘akan asik’…”
“Ala syiannya… Nanti Mama amik ‘asik’ ya…”

Apabila anak kecil mula berkomunikasi, mereka mula memahami bahasa dan belajar mengucapkannya. Ketika inilah mereka akan bercakap pelat – contohnya ‘kasut’ disebut ‘atut’, ‘makan’ disebut ‘mamam’, dan sebagainya. Sebagai ibu bapa, memang lucu mendengar perkataan ini, dan kadang-kadang kita pun boleh terikut-ikut menyebutnya.
Walaubagaimanapun, janganlah kita membiasakan dengan tabiat mengajuk percakapan mereka. Sebaliknya, bercakaplah dengan bahasa yang lengkap seperti mana kita bercakap dengan orang dewasa, lebih-lebih lagi apabila si kecil dilihat sudah mula memahami lenggok percakapan kita.

Dalam kajian juga, pakar menemukan beberapa alasan mengapa seorang dewasa perlu bercakap dengan jelas dan bukannya dengan ‘bahasa anak kecil’ apabila berkomunikasi dengan mereka.

5 Sebab Jangan Biasakan Mengajuk Anak Bercakap Pelat
1. Keliru Dengan Sebutan Yang Betul
Apa yang kita cakapkan setiap hari tentunya akan menjadi antara perkataan pertama yang ditiru oleh anak-anak. Secara tidak langsung, otaknya juga sedang memproses maklumat tentang bagaimana sesebuah perkataan diucapkan dan digunakan dengan betul.
Menurut MyHealth, bermula sejak lahir hingga tiga tahun pertama adalah masa yang amat kritikal. Bahasa dan pertuturan kanak-kanak berkembang seiring kematangan dan tumbesaran otak mereka. Kanak-kanak juga banyak melihat dan mendengar apa di sekeliling mereka.
Maka, sekiranya kita asyik bercakap pelat dengan mereka, mereka akan terbiasa dengan sesebuah perkataan dan keliru untuk membetulkan sebutan tersebut.
Foto Kredit: pleaseandcarrots.com
2. Kurang Mempelajari Perkataan Baru
Apabila kita asyik bercakap pelat, kita akan cenderung menggunakan perkataan yang terlalu ringkas dan mudah. Tapi sebenarnya, potensi perkembangan otak anak kecil adalah lebih menakjubkan berbanding apa yang kita sangka.
Contohnya, kita akan dapat melihat bagaimana perkembangan bahasa akan berbeza antara anak yang sentiasa dibacakan buku cerita dengan anak yang tidak dibacakan buku cerita. Ini kerana biasanya dalam buku cerita, kita akan menggunakan perkataan formal dan menjumpai banyak perkataan baru yang mungkin kita tak biasa gunakan dalam aktiviti harian.
Jadi, rugilah kalau kita asyik menganggap mereka masih ‘bayi’ dan bertutur secara pelat, kerana secara tidak langsung kita telah merendahkan kemampuan otak si kecil.
Foto Kredit: trendhunter.com
3. Hanya Kita Dapat Memahaminya
Bila kita biasakan mengajar anak dengan menyebut perkataan-perkataan pelat, orang luar tentu akan mengalami kesukaran untuk memahaminya. Hal ini boleh menjadi penghalang untuk si kecil berkomunikasi dengan orang lain dan menyampaikan kehendaknya.
Jika terbawa-bawa hingga ke prasekolah, ia juga mungkin akan menyukarkan guru-guru untuk memahami apa yang dituturkan olehnya.

4. Menghakis Rasa Konfiden Pada Anak
Tak semestinya anak kecil rasa terhibur apabila kita mengajuk percakapan mereka. Bahkan, ia boleh menimbulkan rasa rendah diri – terutamanya jika mereka sukar menyebut sesuatu perkataan dengan baik walaupun telah mencubanya.
Sebaliknya, jika kita bercakap dengan mereka sama seperti kita bercakap dengan orang dewasa, anak-anak akan rasa lebih diterima dan selesa untuk berkomunikasi dengan sesiapa saja tanpa mengira usia.
Foto Kredit: babyclub.asda.com
5. Menjejaskan Kemahiran Komunikasi Dan Menyelesaikan Masalah
Dalam sebuah kajian oleh University of Western Sydney, pakar mendapati bahawa kanak-kanak berusia 3 hingga 6 tahun menggunakan strategi yang sama untuk mengenalpasti fakta dan objek.
Oleh itu, dengan percakapan yang jelas, ringkas, dan lengkap, ia sudah tentu dapat membantu anak untuk mengasah lagi kemahiran bahasa mereka, di samping mengaitkannya dengan hal-hal berkaitan pengurusan emosi dan cara penyelesaian masalah.
Foto Kredit: valyaeva.ru
Adakah Pelat Akan Betul Dengan Sendirinya?
Pelat biasa terjadi kepada anak kecil yang sedang belajar bercakap dan mereka sepatutnya mahir menyebut bunyi tertentu apabila mencecah umur yang tertentu.
Berdasarkan Portal Kementerian Kesihatan Malaysia, antara panduan yang boleh disemak oleh ibu bapa ialah:

Ibu bapa sepatutnya memahami sekurang-kurangnya 50% percakapan anak-anak berumur 2 tahun
Ibu bapa sepatutnya  memahami kira-kira 90% percakapan anak-anak  berumur 3 tahun
Orang asing sepatutnya memahami kira-kira 50% percakapan kanak-kanak berumur 3 tahun
Orang asing sepatutnya memahami kira-kira 100% percakapan kanak-kanak berumur 4 tahun

Menurut sumber tersebut, pelat akan berhenti pada usia 5 tahun dan sebutan anak kecil ini akan mula menyerupai orang dewasa. Tetapi ada juga yang berterusan sehingga berumur 7 tahun. Selepas umur 7 tahun, kanak-kanak sepatutnya tidak lagi pelat.
Jika anda meragui perkembangan pertuturan anak anda, rujuklah kepada Pakar Terapi Pertuturan berkaitan untuk menilai keadaan anak.


“Tak boleh! Mainan ni Afiq punya! Barang yang tu pun sama! Afiq je boleh guna, adik tak boleh!”
Jika diperhatikan, adakalanya anak suka bergaduh dek kerana begitu ‘lokek’ atau ‘kedekut’ apabila terpaksa berkongsi barang dengan adik-beradik, sepupu mahu pun rakan-rakan mereka. Anak kecil ini melihat bahawa setiap barang kepunyaannya adalah hak miliknya yang mutlak dan tidak boleh diberikan kepada orang lain walaupun sekadar meminjamkan barang tersebut.

Walau bagaimanapun, usah membuat penilaian awal dengan melabel anak sekecil ini sebagai ‘lokek’ atau ‘kedekut’ kerana mereka sebenarnya mungkin belum bersedia atau masih belum memahami konsep perkongsian. Oleh itu, ibu bapa memainkan peranan yang penting dalam mendidik anak kecil ini untuk belajar berkongsi barang mereka dengan orang lain.
Foto Kredit : mybabe.info

Anak Suka Bergaduh Kerana Tak Mahu Berkongsi
Walaupun anak-anak masih kecil, mereka perlu diajar untuk berkongsi barang dengan individu di sekeliling mereka. Ini kerana, perkongsian merupakan perkara yang penting dalam kehidupan. Mereka perlu berkongsi pelbagai perkara di sepanjang perjalanan kehidupan mereka.

Bukan sekadar berkongsi barang, malah perkongsian turut melibatkan perihal berkongsi tempat awam seperti tandas, serta perkongsian hidup dengan orang lain apabila mereka berumah tangga kelak.
Mungkin terdapat segelintir ibu bapa yang berfikir bahawa apabila tiba masanya nanti pasti anak kecil ini akan dapat belajar sendiri untuk berkongsi. Tetapi adalah lebih baik sekiranya mereka dapat memahami konsep perkongsian di usia setahun jagung ini kerana ianya akan membentuk jiwa dan pemikiran yang matang dalam diri anak-anak.
Foto Kredit : appetiteforeducation.com
7 Tips Berkesan Didik Anak Kecil Yang ‘Lokek’ Untuk Berkongsi Barang
Berikut merupakan 7 tips mengatasi anak suka bergaduh dan bertengkar kerana tidak mahu berkongsi barang agar mereka dapat belajar bermain atau menggunakan sesuatu barang itu bersama-sama tanpa berebut.
1. Mulakan Dari Rumah
Rumah merupakan sekolah pertama anak-anak. Pelbagai perkara akan anak pelajari bermula dari rumah. Anak dalam usia sebegini sememangnya menjadi pencerap dan pemerhati yang sangat baik terhadap perkara yang berlaku di sekelilingnya. Oleh itu, kita sebagai ibu bapa seharusnya menunjukkan contoh yang baik dalam konsep berkongsi agar anak turut memahami erti perkongsian.
Sebagai contoh, ibu bapa boleh menunjukkan kepada anak bahawa semua ahli keluarga boleh berkongsi kuih-muih yang dihidangkan dalam satu pinggan untuk dimakan bersama, berkongsi buku untuk dibaca atau berkongsi menggunakan alat tulis yang ada di rumah.
Foto Kredit : newbeginningsadoptions.org
2. Bermain Bersama
Bermain bersama anak juga merupakan salah satu cara untuk mendidik anak kecil berkongsi barang. Ini kerana, dalam proses bermain itu sudah pasti kita akan menggunakan pelbagai peralatan untuk bermain bersama mereka termasuklah alat permainan anak. Jadikan aktiviti bermain bersama anak kecil sesuatu yang menyeronokkan dengan berkongsi barang permainan bersama mereka.
Kelak, mereka akan memahami bahawa berkongsi barang itu dapat melipat gandakan kegembiraan mereka bukan sahaja ketika bermain, malah dalam melakukan pelbagai perkara lain juga.
Foto Kredit: ourhousefamilies.org
3. Tetapkan Masa
Ibu bapa juga boleh mengajar anak berkongsi barang dengan menetapkan masa untuk anak bermain atau menggunakan sesuatu barang. Sebagai contoh, abang akan bermain alat muzik gitar dalam masa 10 minit, dan kemudian giliran adik pula bermain permainan tersebut dalam tempoh 10 minit.
Selain daripada belajar untuk mengambil giliran, anak kecil sekaligus dapat belajar berkongsi barang dengan orang lain.
Foto Kredit : dizkon.ru
4. Minta Kebenaran
Untuk mengelakkan anak suka bergaduh, fahamkan mereka tentang konsep meminta dan memberi pinjam untuk berkongsi barang. Didik anak kecil untuk meminta kebenaran sekiranya ingin meminjam atau berkongsi barang dengan orang lain dan ucapkan terima kasih apabila diberi pinjam barang tersebut.
Tegur anak kecil secara berhemah sekiranya mereka hanya merampas barangan yang diingini daripada orang lain. Ingatkan juga anak kecil untuk berhati-hati ketika menggunakan barang yang dikongsikan bersama orang lain itu dan menjaga barang tersebut seperti barangnya sendiri.
Foto Kredit : theconversation.com
5. Beri Kepada Yang Memerlukan
Berkongsi apa yang kita ada kepada orang lain yang memerlukan adalah amalan mulia yang seharusnya dipupuk dalam diri anak kecil. Sesekali, kita boleh mengajak anak untuk mengumpul barang-barang yang masih elok tetapi tidak lagi digunakan di rumah untuk diberikan kepada individu yang lebih memerlukan.
Cara ini bukan sahaja dapat memupuk sifat pemurah dalam diri anak, malah anak kecil ini akan belajar bahawa perkongsian dapat memberi manfaat buat orang lain juga.
Foto Kredit : vix.com
6. Simpan Barang Kesayangan
Kita semua pasti mempunyai beberapa barang yang amat disayangi dan tidak mahu dikongsikan kepada orang lain. Begitu juga dengan anak kecil. Mereka tidak boleh dipaksa untuk berkongsi barangan kesayangan mereka dengan orang lain.
Untuk mengatasi anak suka bergaduh, bantu anak kecil ini memilih barangan kesayangannya untuk disimpan di tempat yang selamat apabila tetamu datang ke rumah serta benarkan anak berkongsi barang-barang lain dengan tetamu yang datang.
Dengan ini, anak akan dapat belajar membuat keputusan dalam memilih barangan yang mahu disimpan untuk dirinya sahaja dan barang yang boleh dikongsikan bersama orang lain.
Foto Kredit : so-tvoreniezhizni.ru
7. Beri Pujian
Apabila anak kecil sudah dapat menerima serta memahami konsep perkongsian dan mula berkongsi barang dengan adik-beradik, sepupu mahu pun kawan-kawan mereka, jangan lupa untuk memberikan pujian kepada mereka!
Pujian daripada kita sebagai ibu bapa ini sangat bermakna buat anak kecil kerana ianya pasti dapat meneguhkan serta mengukuhkan lagi sikap mereka untuk berkongsi barang dengan orang lain.
Foto Kredit : mojok.co
‘Sharing Is Caring’
Sentiasa ingatkan anak-anak bahawa berkongsi merupakan amalan yang mulia kerana ianya menunjukkan sikap toleransi dan perhatian kita terhadap individu di sekeliling kita. Bimbing anak untuk memilih perkara yang boleh dikongsi dan tidak boleh dikongsi dengan orang lain.
Semoga, anak-anak akan dapat belajar berkongsi barang dengan orang lain seterusnya mengaplikasikan konsep perkongsian ini dalam kehidupan seharian mereka kelak. ‘Sharing is caring’!


“Susahnya nak mengawal anak bila di tempat awam. Bila dinasihat, langsung tak dengar. Nak dimarah, malu pula dengan orang sekeliling. Normalkah kalau anak anak terlalu aktif begini?”
Bagi ibu bapa, mungkin ada yang merasakan bahawa anak-anak mereka hanya patut berlari ke sana sini semasa berada di taman permainan atau padang bola. Tapi, tahukah anda bahawa anak kecil perlu bergerak aktif kerana ia adalah salah satu proses terpenting dalam perkembangan fizikal dan mental mereka?

Seperti yang dikatakan oleh Tom Hunter melalui artikelnya bertajuk Young Children, 2000, ibu bapa masa kini terlalu risau jika anak mereka bergerak aktif. Sedangkan, mereka sepatutnya berasa risau jika anak mereka kurang bergerak kerana ia memberi impak negatif kepada perkembangan mental dan fizikal dalam jangka masa panjang.

Foto Kredit: momjunction.com

5 Sebab Jangan Paksa Anak Kecil Untuk Duduk Diam
Berikut adalah 5 sebab mengapa anda tak sepatutnya memarahi jika anak terlalu aktif dan memaksa mereka duduk diam.

1. Ia Adalah Salah Satu Cara Mereka Belajar
Pergerakan atau aktiviti fizikal sebenarnya melibatkan proses yang mustahak untuk perkembangan intelektual anak kecil. Ia bermula dengan rangsangan luar, proses pemikiran dan seterusnya aksi atau tindakan yang wajar dilakukan untuk mencapai sesuatu yang disasarkan.
Melalui cara ini juga, mereka belajar pelbagai perkara yang sukar untuk dijelaskan dalam perkataan. Selain itu, mereka juga belajar melalui kesilapan dan memperbaikinya dengan pengulangan.
“Terdapat bukti yang mengaitkan kebolehan kita menggunakan tangan dapat mempengaruhi struktur dan fungsi otak seseorang”, kata Sian Beilock, seorang Profesor dalam bidang Psikologi.
Foto Kredit: hertsmereleisure.co.uk
2. Ia Baik Untuk Perkembangan Fizikal
Apabila anak terlalu aktif, sebenarnya otot dan tulang mereka sedang bekerja. Secara tidak langsung, ia menjadikannya lebih kuat dalam jangka masa panjang.
Sesetengah penyakit yang dialami oleh anak remaja masa kini banyak berpunca daripada tubuh badan yang kurang bergerak, selalunya di hadapan televisyen dan skrin tablet atau smartphone. Ibu bapa di Malaysia sepatutnya lebih prihatin tentang hal ini kerana negara kita sedang menduduki senarai teratas dalam rakyat paling gemuk di Asia Tenggara (2015).
Biarlah permainan bersepah sana-sani, sekurang-kurangnya mereka menghasilkan sesuatu yang kreatif!
Foto Kredit: thevapingmilitia.org
3. Ia Adalah Cara Mereka Berasa Selamat
Salah sebuah perkara menarik yang diutarakan oleh Carol Kranowitz melalui bukunya “Out of Sync Child” menegaskan bahawa tubuh anak kecil memerlukan pergerakan untuk menyeimbangkan segala rangsangan luar yang diterima oleh deria mereka.
Tahukah anda bagaimana seorang anak kecil boleh menangis apabila rasa bosan, kurang selesa atau terlalu banyak rangsangan pada persekitaran mereka? Begitulah juga yang dirasakan oleh anak kecil. Tapi, mereka cuba bertindak mencari keseimbangan dengan melakukan pelbagai pergerakan seperti berpusing, menari, memanjant, atau melompat untuk mengembalikan keseimbangan tubuhnya.
Foto Kredit : drolesdemums.com
4. Daya Fokus Mereka Masih Pendek
Adalah normal bagi anak kecil yang berusia sekitar 2-3 tahun berasa mudah terganggu, cepat bosan, sangat aktif, dan sukar mengawal perbuatan mereka. Maka, mereka memerlukan latihan dan aktiviti yang membantu mereka mengawal pergerakan ini.
Merujuk seorang pakar kanak-kanak, Claire Lerner, seorang anak kecil yang berusia 2 tahun cuma mempunyai daya fokus (attention span) selama 2 minit bagi satu-satu masa manakala kanak-kanak berusia 5-6 tahun pula hanya mempunyai daya fokus  selama lebih kurang 10 minit.
Maka, tak hairanlah mereka agak susah untuk duduk diam di meja makan atau di dalam kelas, lebih-lebih lagi apabila tiada sesuatu perkara yang menarik perhatian mereka.
Foto Kredit: babycenter.com
5. Mereka Perlu Meneroka
Dalam usia ini, anak-anak perlu bergerak untuk berinteraksi dengan dunia luar. Ia adalah tindakan semulajadi yang dipelajari sejak lahir. Buktinya, mereka lebih dahulu pandai bergerak berbanding bercakap atau membaca.
Seperti yang dijelaskan oleh KQED News, pergerakan adalah cara mereka berkomunikasi, bereksplorasi, dan merasai pengalaman. Malah, pengalaman ini membantu mereka untuk memahami konsep abstrak seperti teori fizik dan matematik dengan lebih baik!

Anak Terlalu Aktif Boleh Dikawal
Jika anak terlalu aktif hingga mencederakan diri sendiri dan membahayakan orang di sekeliling, ibu bapa boleh membantu mereka dengan menyediakan persekitaran yang kondusif dan selamat. Selain itu, anda juga boleh memperkenalkan aktiviti yang selamat dan seronok dengan melibatkan diri dalam permainan bersama mereka.
Buat pengetahuan anda, ADHD amat sukar dikenalpasti di kalangan anak kecil di bawah 5-6 tahun. Jadi, jangan terlalu cepat melabel anak sebagai hiperaktif atau ADHD kerana anak kecil sememangnya perlu bergerak aktif setiap hari!


“Aduh, sinki tersumbat pula pagi-pagi buta ni… Dah siap-siap barang nak masak, takkan nak panggil tukang paip pulak. Apa nak buat ni?”
Jangan risau sangat kalau sinki tersumbat kerana ia adalah perkara biasa. Mungkin ada cebisan sisa makanan, minyak, lemak atau rambut yang tersangkut di dalamnya. Sebelum mendapatkan penyelesaian pakar, mungkin anda boleh lakukan beberapa perkara asas yang mudah.

Foto Kredit: shutterstock.com
7 Cara Mudah Atasi Masalah Sinki Tersumbat. Memang Berkesan!
Kebanyakan masalah sinki tersumbat tidaklah serius dan ia boleh diselesaikan dengan cepat dengan menggunakan hanya bahan yang tersedia di rumah.

Ini antara caranya.

1. Garam Kasar
Pertama sekali, mungkin ini adalah kaedah yang paling senang sebab kebanyakan rumah tentu ada garam. Seeloknya guna garam kasar supaya lebih berkesan.
Caranya mudah sangat. Taburkan garam kasar ke dalam saluran sinki yang tersumbat itu. Kemudian, curahkan air panas ke dalam saluran tersebut. Sisa kotoran akan terlarut dan sinki akan lancar semula dalam sekelip mata!
Ingat, guna air panas, bukannya air yang mendidih ya. Takut rosak pula saluran sinki nanti.
Foto Kredit: foodal.com
2. Sabun Pencuci Pinggan Mangkuk
Cara seterusnya adalah menggunakan sabun pencuci pinggan mangkuk. Gunalah jenama apa-apa pun, Sunlight, Joy, Good Maid, atau 1Malaysia. Anda perlukan beberapa sudu sabun pencuci pinggan mangkuk ini bersama air panas yang agak banyak, iaitu sekitar 2 liter. Kalau nak senang, boleh panaskan air dengan menggunakan periuk.
Sinki dapur selalunya mudah terlekat dengan minyak dan gris akibat sisa makanan. Sabun pencuci ini boleh membantu melarutkan sisa-sisa minyak dan makanan ini.
Foto Kredit: biohomecares.com
3. Baking Soda & Cuka
Cara yang seterusnya adalah menggunakan baking soda dan cuka. Campurkan lebih kurang 1/3 cawan baking soda dengan 1/3 cawan cuka di dalam sebuah bekas. Sebaik saja campuran ini akan berbuih, cepat-cepat tuangkan ke dalam saluran sinki tersumbat tadi. Biarkan sekejap, sekitar 10 minit, untuk tindakbalas yang lebih menyeluruh. Kemudian, bilas dengan air panas macam cara di atas.
Seperti yang kita tahu, kedua-dua bahan ini memang sangat berguna bukan saja untuk memasak, tetapi juga untuk tujuan mencuci. Jadi, kalau belum ada 2 bahan ini, bolehlah beli dan simpan stok di rumah. Memang memudahkan!

4. Garam & Baking Soda
Formula seterusnya adalah menggunakan garam dan baking soda. Lebih kurang sama saja dengan cara di atas, iaitu ambil 1/4 cawan baking soda, 1/4 cawan garam dan tuangkan ke dalam lubang sinki tersumbat tadi.
Nak lagi berkesan, tambah 1/2 cawan cuka atau air lemon. Bau busuk pun hilang!
Foto Kredit: healthyfoodhouse.com
5. Guna Pam Atau Pelocok
Salah satu cara paling klasik untuk membaiki sinki tersumbat adalah dengan menggunakan pam atau pelocok.
Tapi, nak pam pun ada caranya. Cara paling berkesan adalah dengan menekankan pelocok pada saluran tersumbat tadi di dalam sinki yang berisi air. Ini kerana terdapat tekanan daripada air yang membantu menarik cebisan-cebisan halus dalam saluran tersebut.
Foto Kredit: doityourself.com
6. Guna Dawai / Drain Snake
Dulu-dulu orang guna penyangkut baju besi saja untuk korek dalam saluran sinki tersumbat. Kalau anda nak cuba cara yang lebih mudah, guna drain snake. Alatan ini kelihatan seperti tali yang diperbuat daripada logam atau plastik. Boleh beli di kedai DIY atau sesetengah kedai RM2, nak order dari Lazada pun ada.
Untuk menggunakannya, masukkan saja satu hujung ke dalam saluran sinki. Apabila ada rasa tersangkut, pusingkan beberapa kali supaya benda yang tersumbat dapat berkumpul. Kemudian, tarik perlahan-lahan. Lepas itu, bilaskan dengan air panas. Kalau masih tersumbat, boleh cuba lagi beberapa kali.
Foto Kredit: alibaba.com
7. Buka Perangkap
Salah satu tempat yang perlu diperiksa apabila sinki tersumbat adalah perangkap. Boleh tengok di bawah sinki, ada perangkap berbentuk S, P atau perangkap botol yang lebih mudah ditanggalkan. Sediakan sebuah baldi di bawah sinki terlebih dahulu sebelum anda membukanya.
Buka perangkap ini dan gunakan dawai besi untuk menolak keluar sebarang sisa yang tersangkut. Cuci perangkap ini menggunakan berus gigi terpakai. Kemudian, bilas dengan air seperti biasa.
Foto Kredit: lowes.com
Cuci Sebulan Sekali
Untuk mengelakkan masalah berulang, lakukanlah salah satu daripada cara di atas dengan kerap, sekurang-kurangnya sebulan sekali. Selain itu, elakkan membuang sisa minyak atau makanan ke dalam sinki kerana ia boleh terperangkap dan membuat sinki lebih mudah tersumbat.
Selamat mencuba!


“Sejak ada baby ni, rasa letih dan mengantuk memang tak boleh nak cakap. Kadang-kadang rasa macam zombie pun ada – pakaian tak terurus, rumah bersepah, tak bersemangat nak buat apa-apa. Aduhai…”
Tak dapat dinafikan lagi – kekurangan tidur setiap hari boleh membuat sesiapa pun berasa sangat letih, emosional, terdesak, dan mungkin separuh gila. Maka tidak hairanlah ramai wanita terdedah kepada masalah kemurungan atau postpartum depression selepas kelahiran bayi.

Masalahnya, bayi berjaga malam adalah sesuatu yang tidak dapat dielakkan. Oleh sebab itu, kebanyakan wanita tak pernah lagi dapat tidur yang cukup atau bak kata orang ‘beauty sleep’ selepas kelahiran bayi.
Bila Mama Hampir ‘Gila’ Sebab Asyik Tak Cukup Tidur, Ingat 7 Perkara Ini
Wahai Mama, jika bayi berjaga malam dan anda semakin stres akibat tak cukup tidur, ingatkanlah diri anda dengan 7 perkara ini.

1. Bayi Berjaga Malam Adalah Normal
Adalah normal bagi bayi berjaga malam, terutamanya pada awal kelahiran. Ini kerana mereka masih dalam proses merangka jadual tidur yang tetap serta belum mengenal siang dan malam.

Malah, anda mungkin terpaksa berjaga malam sehingga beberapa bulan berikutnya. Ada kalanya bayi mahu menyusu, rasa tak selesa, atau cuma mahu dibelai. Namun, ia adalah petanda bahawa bayi anda sihat dan cerdas.
Foto Kredit: qsota.com
2. Anda Bukan Keseorangan
Ingatlah bahawa anda bukan keseorangan dalam hal ini. Fahamkan suami anda bahawa anda memerlukan pertolongan daripadanya untuk menguruskan bayi. Cuba bergilir-gilir dan jangan malu memintanya untuk membuat sesuatu agar anda dapat berehat.
Sekiranya suami dan keluarga anda jauh, percayalah ramai lagi ibu-ibu yang mengalami perkara yang sama seperti anda. Cubalah berbual dengan mereka melalui kumpulan sokongan tertentu yang semakin banyak muncul di media sosial.
Foto Kredit: zena.cz
3. Bukan Salah Anda
Tiada apa yang silap dengan cara anda menjaga bayi. Mungkin ada yang mengkritik dan memberi terlalu banyak tips hingga anda rasa bersalah dan tidak konfiden untuk menguruskan bayi.
Setiap bayi itu unik dan tidak sama cara penjagaannya. Maka, sebagai ibu, percayalah pada naluri anda dan jangan terlalu tertekan dengan pendapat orang lain kecuali jika ia melibatkan masalah kesihatan kepada bayi.
Foto Kredit: malibuvist.com
4. Fasa Ini Akan Berlalu Tanpa Anda Sedari
Fasa ini sebenarnya rasa seperti sesuatu yang tak ada penghujungnya. Hari demi hari kita terpaksa berjaga malam, apatah lagi jika si kecil diserang demam atau penyakit lain. Memang boleh ‘sakit’ kita dibuatnya.
Apapun, anda akan mampu menyesuaikan diri kerana setiap ibu dijadikan sebagai seorang ‘wanita besi’. Lama-kelamaan, anda akan terbiasa dan dapat menghadapi setiap hari dengan lebih baik.

5. Anggaplah Ia Peluang Untuk Bonding
Sekalipun anda berasa seperti seorang zombie, percayalah bahawa bayi anda menghargai setiap detik bersama anda. Mereka belajar untuk mengenal anda, mahu merasai kehangatan pelukan anda, dan hubungan anda berdua semakin rapat setiap hari.
Dalam suasana malam yang senyap sunyi ini juga, anda dapat lebih lagi menghargai kehadiran bayi anda dan memanjatkan rasa syukur kerana diberi anugerah yang begitu hebat. Bukan semua orang dapat merasakan nikmat ini!
Foto Kredit: istockphoto.com
6. Anda Akan Merindui Moment Ini
Pasti anda terfikir yang anda tak akan rindu langsung nak ‘berjaga malam’. Tapi, tunggulah 5-10 tahun lagi, bila anak dah semakin besar dan boleh buat hal masing-masing. Ketika itu, anda akan mahu memeluk mereka, berbual dengan mereka, dan memandang wajah mereka tanpa berkata apa-apa.
Satu lagi, pasti anda akan teringat-ingat dengan bau bayi yang ‘sedap’ dan ‘masam’ – memang sukar digambarkan. Tapi bau inilah yang menjadi penghilang stres ibu-ibu.
Foto Kredit: papertostone.com
7. Anda Mampu Menghadapinya
Akhir sekali, ketahuilah bahawa anda akan mampu melalui hari-hari ini dengan baik. Tinggalkanlah kerja-kerja rumah yang kurang penting, terimalah pertolongan daripada suami atau ahli keluarga yang lain, minumlah kopi, makanlah snek, tidurlah bila ada kesempatan.
Usahakan juga sedikit masa untuk diri sendiri melakukan sesuatu yang diminati untuk menaikkan motivasi anda. Dalam keadaan positif, anda akan dapat melihat daripada perspektif berbeza dan masih dapat bergurau senda walaupun letih.
Foto Kredit: imujer.com
Bertabah Ya, Mommies!
Akhir sekali, percayalah bahawa semua pengorbanan anda ini akan dinilai oleh Tuhan walau sekecil zarah pun. Jadi, ikhlaskan hati dan banyakkan bersabar kerana anda pasti boleh melakukannya.


Jangan Biarkan Bayi Menangis Terlalu Lama. Ini 6 Bahayanya

“Aduh, baru letak kejap dah menangis. Banyak kerja rumah nak buat lagi ni. Biar jelah… Nanti dia diamlah tu.”
Setiap ibu bapa pasti ada cara tersendiri untuk mengatasi tangisan bayi. Walaupun kebanyakannya akan terus memujuk, namun ada juga segelintir yang percaya bahawa teknik membiarkannya menangis akan ‘mengajar’ bayi lebih berdikari dan tidak terlalu manja. Bak kata orang, “Lama-lama nanti senyaplah dia…”

Bahkan di negara Barat, sesetengah ibu bapa menggunakan teknik serupa iaitu ‘cry-it-out’, di mana bayi akan dibiarkan menangis di tempat tidur mereka kerana ibu bapa percaya cara ini berkesan untuk melatih bayi tidur sendiri.
Sekumpulan pakar berpendapat bahawa tindakan membiarkan bayi menangis terlalu lama akan meninggalkan kesan negatif terhadap bayi itu sendiri. Berikut adalah apa yang anda perlu tahu tentangnya.

6 Bahaya Biarkan Bayi Menangis Terlalu Lama
1. Bayi Stres & Kemurungan
Bayi menangis adalah normal. Ia adalah cara mereka untuk berkomunikasi. Mereka ingin memberitahu kita tentang sesuatu. jadi, apabila kita tidak menghiraukannya, sudah tentu ia boleh menyebabkan stres.

Menurut kajian, bayi yang berterusan mengalami keadaan ini mempunyai kadar hormon stres (kortisol) yang tinggi serta menunjukkan kadar hormon pertumbuhan (growth hormone) yang rendah. Kadar stres yang tinggi pada usia awal ini mampu menjejaskan sistem neurotransmitter pada otak hingga menyebabkan perubahan  pada struktur serta fungsinya.
Para pengkaji mengatakan kesan ini adalah serupa dengan apa yang dilihat pada orang dewasa yang mengalami kemurungan!
Foto Kredit: hee.nhs.uk
2. Separation Anxiety
Mungkin ada yang berpendapat bahawa tangisan yang tidak dilayan akan ‘mengajar’ bayi untuk menjadi lebih kental dan tidak manja. Tapi tanggapan ini sama sekali salah.
Sebaliknya, penelitian telah mendapati bahawa bayi yang sering dibiarkan menangis buat masa yang lama akan mengalami separation anxiety, iaitu kesukaran untuk berpisah dengan ibu ayah.
Ini terjadi akibat oversensitive stress system yang turut menyebabkan anak berasa mudah takut apabila berseorangan, panik, dan trauma.
http://blog.thebabyspot.com.au/
3. Kelakuan Agresif & ADHD
Selain itu, stres yang kronik pada bayi dikhuatiri menjadi punca kepada sistem adrenalin yang terlampau aktif. Keadaan ini mampu melibatkan sikap agresif, impulsif, dan keganasan.
Satu lagi penemuan yang dilaporkan oleh Jurnal American Adacemy of Pediatrics mendapati bahawa tangisan berpanjangan dalam tempoh bayi ini meningkatkan 10 kali ganda risiko ADHD, keputusan yang buruk di sekolah, serta kelakuan antisosial.
Foto Kredit: Google
4. IQ Lebih Rendah
Menurut pakar di National Institutes of Health, bayi yang sentiasa dibiarkan menangis berpanjangan dalam 3 bulan pertama kehidupannya mempunyai purata IQ 9 mata lebih rendah apabila menjangkau usia 5 tahun.
Apa yang membimbangkan, anak-kanak ini turut memperlihatkan perkembangan motorik halus yang lebih perlahan berbanding biasa.
Foto Kredit: 3cmedia.ca
5. Lambat Berdikari
Bayi yang sering menangis berpanjangan pada 3 bulan pertama ini juga didapati lebih sukar mengawal emosi, suka ‘berkepit’ (clingy), dan susah ditenangkan oleh ibu bapa pada usia 10 bulan.
Berbanding bayi lain, bayi yang sering dibiarkan menangis ini akan mengambil masa lebih lama untuk belajar berdikari, seperti yang diulas dalam artikel oleh Dr Sears.
Foto Kredit: parents.com
6. Breath-Holding Spell
Seperti namanya, breath-holding spell adalah satu fenomena di mana seseorang anak kecil yang menangis tiba-tiba berhenti bernafas, tidak sedarkan diri hingga wajahnya berubah menjadi pucat kebiruan. Sungguhpun jarang kita dengar, namun ia boleh terjadi terutamanya kepada bayi berusia 6 hingga 18 bulan. Sesetengah anak kecil turut memperlihatkan keadaan ini sehingga berusia 4 tahun.
Mungkin ada yang menganggap bahawa perbuatan ini adalah sekadar menarik perhatian ibu bapa, namun ia merupakan sesuatu di luar kawalan bayi tersebut. Jadi, bayangkan kalau kita berada jauh daripada bayi dan tak perasan ia berlaku, tentu panik bukan? Bahkan jika lambat ditangani, mungkin akan membahayakan nyawa si kecil!
Ia Bertentangan Dengan Naluri Semulajadi
Bayi yang dibiarkan menangis berpanjangan tentu akan berhenti menangis juga akhirnya. Tetapi, ia bukanlah kerana bayi tersebut telah belajar untuk menenangkan diri dan tidur sendiri. Sebaliknya, bayi tersebut telahpun keletihan dan berputus asa untuk meminta bantuan / menyuarakan keinginannya.
Memberi respon kepada tangisan bayi adalah tindak balas semulajadi serta naluri semua ibu bapa. Cubaan untuk menidakkan hal ini sebenarnya bukan saja menimbulkan stres pada bayi, tetapi juga kepada ibu bapa. Ia boleh menjejaskan emosi, fisiologi serta biologi ibu bapa dan terutamanya bayi kecil yang tidak berdaya berbuat apa-apa.
Walaubagaimanapun, bukanlah bermakna anda tidak boleh meletakkan bayi selama beberapa minit apabila dalam keadaan keletihan. Cuma, janganlah membiarkan tangisan mereka itu berpanjangan tanpa pujukan ya!


Cara Buat Stok ‘Air Pelawas’ Dengan Kurma & Prune. Sesuai Untuk Bayi Sembelit!

Sembelit memang biasa sangat berlaku di kalangan bayi dan kanak-kanak. Namun sebagai ibu bapa, siapa tak risau melihat anak yang begitu terseksa membuang air besar, bukan?
Dalam perkongsian kali ini, kami mendapat sebuah petua yang amat menarik daripada Puan Yatie Eimra. Mari kita ikuti perkongsian selengkapnya di bawah.

Cara Buat Stok ‘Air Pelawas’ Dengan Kurma & Prune
Untuk pengetahuan semua, anak kecil Puan Yatie juga mengalami sembelit. Kalau 3 hari tak membuang air besar, biasanya dia akan mengalami sembelit yang teruk hingga berdarah. Itupun selepas diurut dan dilakukan beberapa cara lain.
Selalunya Puan Yatie akan berikan jus prune yang readymade, tapi baginya cara ini tidaklah begitu sesuai kerana ia membuatkan anaknya cirit-birit sepanjang hari.

Tapi, setelah memberi air pelawas ini, nampaknya ia amat serasi. Anak tak menangis dan tiada masalah untuk meneran. Najisnya lembut walaupun selepas 3 hari tidak membuang air besar. Selepas itu juga, tidak ada lagi masalah cirit-birit yang berlarutan.

Oleh itu, kalau ada ibu-ibu yang susah hati dengan masalah anak sembelit, bolehlah cuba cara ini.
Bahan-bahan

Segelas air (± 300ml)
9-11 biji kurma (dibuang biji & kulit)
9-11 biji dried prune (saya guna Sunsweet)

Cara-cara
1. Kurma dibasuh, dibuang biji & kulit (supaya tak tersedak).
2. Rendam kurma & prune dalam segelas air selama semalaman atau 8-12 jam pada suhu bilik. (Kalau buat pagi, petang dah boleh minum.)
Air rendaman perlu dibiarkan pada suhu bilik semalaman atau 8-12 jam pertama supaya khasiat buah dapat larut ke dalam air dengan baik. Kalau terus masukkan ke dalam fridge, proses ini akan dilambatkan. Sebab itu juga ia efek pelawasnya kurang berkesan.

3. Blend halus bahan-bahan tadi. Masukkan dalam ice tray. Bekukan dalam freezer.
Gunakan ice tray bertutup untuk elakkan meresap bau-bauan lain. Kalau ice tray yang tak ada penutup, boleh gunakan cling wrap dan ikat getah di hujungnya. Bila dah beku, boleh alihkan ke dalam bekas bertutup.
4. Bila nak digunakan, defrost 3-4 kiub dan cairkan dengan sedikit air panas (jangan terlalu cair).

5. Kalau ada lebihan air tadi, boleh disimpan dalam bahagian chiller. Ia masih boleh bertahan sehingga 2 hari lagi.
Contoh dalam gambar ini saya defrost pada 2/8/17 (Rabu). Jadi, air ini masih boleh diminum sebelum 4/8/17 (Jumaat).

Nota Tambahan
*Air ini agak pekat sebab ia dibuat untuk dibekukan. Cara ini mudah sebab ibu-ibu yang sibuk tak perlu buat / defrost hari-hari, (terutamanya bagi anak yang kerap sembelit). Saya bagi anak minum 2 hari sekali dan alhamdulillah tak ada ada masalah sembelit lagi.
*Kalau yang nak buat dalam kuantiti kecil, boleh terus rendam 1 biji kurma + 1 biji prune dalam ½ cawan air selama 1 hingga 2 jam. Tapi sebaik-sebaiknya guna air kurma yang telah direndam (nabeez) untuk mendapatkan kesan yang lebih baik.
*Rasa minuman ini amat sedap dan ia juga sesuai untuk semua peringkat umur, termasuklah kanak-kanak dan dewasa.

**Petua atasi bayi sembelit ini dikongsikan oleh Puan Yatie Eimra melalui Facebook Group My Baby Homemade Solid Food. Untuk perbincangan lanjut dan sebarang pertanyaan, boleh rujuk kepada post asal di SINI.


Cepat Berpeluh? Atasinya dengan 7 Cara Ini

Anda cepat berpeluh?
Lebih-lebih lagi bila anda ‘stress’ ataupun panik. Bukan itu sahaja, anda juga berpeluh dengan banyak hingga timbul rasa malu untuk bertemu dengan orang.

Bau Badan Pun Terjejas!
Sudahlah berpeluh, badan juga akan mengeluarkan bau yang kurang menyenangkan. Selain badan, kaki turut akan terkesan hingga timbul rasa tidak selesa dan bau busuk.
Jadi, adakah cara untuk atasi masalah kuat berpeluh?

Foto Kredit: huffingtonpost.com

7 Cara Atasi Masalah Cepat Berpeluh
1. Tukar kepada deodoran ‘higher-strength’ ataupun ‘anti-perspirants’
Cari deodoran yang berlabel ‘higher-strength’ atau ‘anti-perspirants’.
Ia menghalang proses perpeluhan berlaku di kawasan yang mudah mengeluarkan bau busuk dan kurang menyenangkan.
2. Guna deodoran pada waktu malam
Jika anda biasa guna deodoran pada waktu siang, amalkan juga menggunanya pada waktu malam.
Menurut seorang Profesor Dermatology dari Universiti St. Louis, apabila mengguna deodoran pada waktu malam, kandungan aktif dalam deodoran akan meresap dengan lebih cepat pada kawasan yang cepat berpeluh dan menghalang perpeluhan berlaku dengan banyak.
Kini terdapat pelbagai kemajuan dalam produk deodoran. Cuba dapatkan yang paling serasi dengan anda.
3. Pilih baju jenis kapas
Foto Kredit: hijablook.com
Seeloknya pakai baju daripada bahan kapas (‘cotton’) setiap kali keluar.
Ini kerana ia bersifat ‘breathable’, iaitu boleh menyerap peluh dan tidak panas.
Amat sesuai untuk cuaca di Malaysia, terutamanya bagi kulit yang sering berpeluh.
Bagi yang bertudung, janganlah memilih material yang panas untuk nampak cantik. Ringkaskan gaya dan kurangkan juga bilangan lilitannya kerana ia boleh menyebabkan bau yang tidak enak di bahagian kepala.
4. Kerap tukar stokin
Foto Kredit: oshesakura.blogspot.my
Jika anda kuat berpeluh, digalakkan kerap menukar stokin agar kaki sentiasa dalam keadaan kering.
Anginkan kasut atau jemurkannya sebentar setiap kali selepas digunakan. Jika perlu, beli 2 pasang kasut supaya anda dapat lebih kerap memberi pengudaraan dan menggantinya.
5. Elak makanan pedas
Foto Kredit: microscopasia.com
Apabila anda makan makanan pedas, ia menggalakkan lagi anda berpeluh. Jika anda kerap mengambil makanan yang kuat rasanya seperti bawang dan petai, ia juga boleh mempengaruhi bau badan anda.
Jadi, cuba kurangkan pengambilan makanan tersebut, lebih-lebih lagi semasa makan di luar atau di tempat yang panas.
Kalau teringin, nikmati sajian sedemikian di rumah supaya anda lebih selesa.
6. Latih untuk tangani ‘stress’
‘Stress’ boleh menyebabkan anda kuat berpeluh. Semakin anda ‘stress’, semakin banyak anda berpeluh.
Oleh itu, belajar tenangkan diri dengan menarik nafas panjang dan membuat persediaan awal dalam setiap urusan harian.
7. Guna sabun mandi antibakteria
Amalkan guna sabun mandi antibakteria kerana ia boleh menghapuskan bakteria yang menyebabkan bau badan.
Lebih elok kalau anda dapat mandi dengan kerap supaya badan lebih segar dan selesa.
Seminggu sekali, gunakan ‘scrub‘ untuk membersihkan semua daki dan kotoran yang terlekat pada badan.
Foto Kredit: cnnturk.com
Tampil Lebih Yakin
Kalau peluh tiada lagi, anda akan semakin yakin dengan penampilan diri masing-masing. Imej anda amat penting, lebih-lebih lagi apabila anda selalu berhadapan dengan orang ramai dalam tugasan harian.
Ambil langkah pencegahan sebelum masalah menjadi lebih serius. Ia mampu membawa kepada masalah kesihatan mental dan juga fizikal. Oleh itu, jangan biarkan masalah ini berlarutan tanpa sebarang tindakan!


7 Rahsia Penjagaan Kulit Supaya Nampak 10 Tahun Lebih Muda

“Aduhai, baru masuk ‘3 series’ ni mulalah ada garisan halus sana sini. Dah nampak tualah… Apa nak buat ni?”
Penjagaan muka amat dititik beratkan terutamanya oleh golongan wanita. Jadi, masalah seperti kulit kering amat merisaukan dan menjadi punca masalah lain seperti jerawat dan mengelupas.

Selain itu, kulit kering membuatkan empunya diri tampak lebih tua dari usia sebenarnya. Untuk mencari cara mengatasi kulit kering, adalah perlu dikatahui terlebih dahulu apa yang menyebabkan kulit kering terbentuk. Secara saintifiknya, kulit kering terjadi apabila bahagian paling atas kulit iaitu epidermis kehilangan kelembapan akibat elastisiti kulit semakin berkurang.
Kulit kering juga boleh mengundang pelbagai masalah kulit lain seperti kekusaman, sangat sensitif terhadap cahaya matahari, sentuhan, malah yang lebih teruk menjadi sensitif terhadap produk-produk tertentu.

Kenapa Kulit Kering Dan Berkedut?
Antara penyebab kulit kering adalah faktor genetik dan diwarisi turun temurun, kesan sampingan dari penggunaan ubat atau produk penjagaan kulit, atau mugkin juga disebabkan terdedah pada matahari dalam jangka masa yang lama.
Pemeruapan kelembapan dari kulit menyebabkannya menjadi kering dan mengalami dehidrasi.
Selain itu, faktor umur, makanan serta penggunaan produk kosmetik yang tidak sesuai dengan kulit juga boleh menambahkan kekeringan pada kulit.
Foto Kredit: dermalogica.com
6 Cara Atasi Kulit Kering Supaya Tak Cepat Berkedut
Walaupun faktor penuaan tidak dapat disangkal, namun anda sebenarnya boleh mengambil langkah untuk mengawal atau memperlahankannya.
Berikut adalah 7 cara atasi kulit kering yang boleh diamalkan.
1. Sapukan krim pelembap
Antara cara atasi kulit kering paling mudah adalah dengan menyapu pelembap. Untuk pemilihan pelembap, adalah disarankan untuk memilih pelembap yang berasaskan susu. Dengan menyapu pelembap pada kulit kering, anda dapat lihat perubahan pada kulit dalam masa yang singkat.
Jangan fikir anda tidak akan kehilangan air dari sistem badan apabila berada ditempat yang terpasang penghawa dingin.
Sebenarnya, berada dalam tempat berhawa dingin lebih cepat menghidrasikan anda tanpa anda sedari kerana apabila kita berada di tempat yang bersuhu lebih dingin, kita jarang merasa haus. Jadi, adalah perlu untuk menyapu pelembap pada kulit walaupun berada di tempat yang bersuhu rendah.
Apabila melakukan aktiviti luar seperti berjogging mahupun berenang, sapulah krim pelindung matahari yang mempunyai minimum SPF-30.
Foto Kredit: dietaja.org
2. Skrub muka
Pada kulit kering dapat dirasa tekstur yang kasar. Biasanya kulit ini menjadi kasar kerana terdapat lapisan kulit mati yang tidak dapat disingkirkan. Disebabkan hal ini, anda perlu memakai skrub sekali setiap minggu. Gosokkan pada kulit selama lebih kurang 10-15 minit, kemudian bilas dengan air.
Tetapi, adalah perlu diingati bahawa menskrub lebih dari sekali seminggu akan menyebabkan kekeringan pada kulit menjadi lebih teruk.
Justeru itu, perlulah dikawal dengan menyapu pelembap untuk mengekalkan kelembapan pada kulit. Selain itu, elakkan menggosok dengan kuat kerana kulit boleh tercedera dan menimbulkan masalah lain seperti iritasi dan kerengsaan.
Foto Kredit: jujuaroma.com
3. Pilih produk yang sesuai
Produk kosmetik dan penjagaan kulit harian seperti sabun dan pencuci muka mengandungi bahan kimia yang bertindak sebagai bahan aktif menyingkirkan minyak yang berlebihan dari kulit.
Tetapi, jika anda mempunyai jenis kulit yang kering, anda perlulah menghindari produk ini kerana ia akan mengakibatkan kekeringan kulit yang lebih teruk.
Jadi, anda perlu teliti dalam pemilihan produk penjagaan kulit dan perlulah memilih produk yang mempunyai fungsi melembapkan kulit.

4. Mengatasi tekanan
Selain dari faktor luaran yang disebutkan di atas, masalah kulit kering ini juga boleh berpunca dari tekanan dalam diri.
Jadi, untuk menampakkan kulit yang sentiasa sihat, anda perlulah melakukan senaman ringan untuk mengurangkan stres. Anda juga mungkin boleh mengamalkan aktiviti yoga mahupun bermeditasi.

5. Banyak makan buah dan sayur
Untuk memiliki kulit yang sentiasa sihat dan lembap, penjagaan pengambilan makanan adalah amat penting.
Makanan yang berkhasiat seperti buah-buahan dan sayur-sayuran mempunyai nutrisi dan bahan aktif yang boleh membantu merawat kulit kering dari dalam. Pilihlah sayuran dan buah-buahan yang kaya dengan vitamin A, E dan C.
Banyakkan minum air masak (bukan air bergula)
6. Banyak minum air kosong
Bukan orang diet saja perlu banyak minum air kosong. Setiap orang perlulah mengamalkan pengambilan air yang cukup untuk sistem badan.
Amalkan meminum 8 gelas sehari supaya dapat menyingkirkan segala kekotoran dan memenuhi keperluan kulit anda.
Foto Kredit: enkivillage.com
7. Basuh muka selalu
Bukan basuh muka dengan sabun, tetapi cucilah dengan air bersih sekerap mungkin. Secara saintifiknya, ia terbukti membantu memudarkan kedutan wajah.
Bagi yang Muslim, ambillah peluang ini dengan membasahi wajah melalui berwudhu’. Ia bukan saja dapat menyingkirkan wajah daripada kekotoran, tetapi juga terbukti ‘menaikkan seri wajah’ seseorang.
Foto Kredit: news.urban360.com.mx
Tak susah pun!
Apabila air cukup dalam sistem badan, ditambah lagi dengan sapuan krim lembapan pada kulit, kulit anda akan menjadi halus dan lembut seterusnya keyakinan diri anda akan meningkat.
Tak susah sebenarnya nak amalkan cara atasi kulit kering di atas.
Mulakanlah sejak awal remaja supaya kulit kekal cantik dan ‘flawless’!


Cara Atasi Masalah Dinding Lembap & Mengelupas, Terus Jadi Dinding Baru!

Masalah dinding rumah mengelupas dan rosak merupakan masalah utama sering kita hadapi. Lebih-lebih lagi jika dinding itu lembap kerana tempias air hujan dan sebagainya. Perkara ini sememangnya memeningkan kepala kerana sudah beratus wang habis tetapi tetap juga tidak berjaya.
Apa kata anda cuba jalan penyelesaian seperti perkongsian saudara Ezanee Kamaruddin yang turut mengalami situasi sama iaitu dinding lembab dan sering mengelupas. Menjadi tau! Rugi tak cuba. Jom tengok…

Baca juga: Patutlah Otak Lembab, Rupa-Rupanya Dinding Berkulat Puncanya…
CARA ATASI MASALAH DINDING LEMBAP & MENGELUPAS
Saya ingin kongsikan pengalaman saya menggunakan Pentens Dr. Wall untuk repair dinding yang lembap disebabkan air yang menyerap dalam dinding. Sebelum ini saya pernah guna produk ini setahun yang lalu untuk repair dinding rumah saya yang rosak sebab lembapan. Produk ini agak berkesan dinding tersebut kekal kering.

Produk Pentens Dr. Wall ini saya beli online di Shopee – RM29.60 termasuk delivery. Dinding yang akan saya tunjukkan ini lembap disebabkan air tempias hujan dari luar rumah.
Boleh rujuk gambar dan video hasil kerja saya seorang DIY yang amateur. Tangan masih lagi keras untuk kerja-kerja skim. Mohon tunjuk ajar dari pakar-pakar dalam group ini untuk hasil kerja lebih kemas dan professional.

Notes: Cara terbaik utk repair masalah lembapan kena cari punca dari mana air tu & selesaikan punca tu dulu. Tapi produk ini sesuai kalau nak selesaikan utk beberapa thn & pocket friendly.

Updates: Ada yg comment lps apply product Dr Wall, apply satu layer Wall Sealer paint untuk lebih berkesan. Info yg manfaat boleh cuba.
Sumber: Facebook Ezanee Kamaruddin


Jangan Pandang Remeh Masalah Keputihan. Ini 9 Cara Berkesan Merawatnya

“Eeee tak selesanya dan rasa melekit dengan masalah keputihan keluar dua tiga hari ni. Ada bau pulak tu. Aduhai, kena tukar ‘panty liner’ bila sampai ofis. Harap-harap tak berbau, malu kalau kawan-kawan ofis tegur.”
Normal ke keputihan ini?

Ia adalah perkara biasa yang berlaku pada semua wanita yang sudah akil baligh. Lebih tepat lagi, keputihan adalah satu cara semula jadi yang dilakukan oleh badan untuk membersihkan alat sulit daripada bakteria secara tak langsung menyihatkannya.
Biasanya ia tidak berbau dan meninggalkan kesan cairan berwarna putih pada panties lebih-lebih jika wanita itu aktif, sedang menunggu hari untuk period, hamil dan terlalu stress.

Namun, ia tidak normal jika ia keluar dengan banyak, berbau busuk, kenyal, melekit, menyebabkan gatal pada sekitar alat sulit dan ada yang berwarna selain daripada putih. Keadaan ini dipanggil Leucorrhoea.

Jangan risau, ada cara untuk mengatasi masalah keputihan. Anda boleh cuba 9 cara di bawah:
Foto Kredit: magasinetliv.dk
9 Cara Semulajadi Mengatasi Masalah Keputihan
Masalah Leucorrhoea boleh diatasi dengan:
1. Pisang
Sama ada dimakan mentah bersama susu dan madu setiap pagi atau goreng bersama sayur-sayuran.
Pisang amat baik untuk kesihatan dalaman wanita
2. Jus daun buah delima
Ambil 30 helai daun buah delima dan kisar bersama lada hitam dan setengah gelas air. Tapis airnya dan minum setiap pagi selama tiga minggu.
Foto Kredit: pieceofeden.blogspot.my
3. Serbuk halia
Rebus dua sudu serbuk halia bersama 250ml air hingga air menjadi setengah cawan. Amalkan minum selama tiga minggu.
Foto Kredit: blog.doctoroz.com
4. Campuran jus daun basil dan madu
Rebus daun basil dan ambil jusnya. Sebelum minum, letak sedikit madu setiap pagi dan malam selama dua minggu.
Daun ini juga terdapat dalam bentuk serbuk yang telah dipek di pasaran. Ia mirip dengan ‘oregano’ yang boleh didapati dalam botol seperti lada sulah.
Foto Kredit: fitgirlcode.com
5. Serbuk tawas
Bersifat sebagai antiseptik semulajadi, garam galian berupa kristal ini berkesan merawat semua jangkitan berkaitan dengan alat sulit.
Campurkan sedikit air pada serbuk tawas dan lalukan pada tempat yang gatal.
Tawas juga boleh digunakan sebagai deodoran dan skrub untuk menghilangkan bau badan.
Foto Kredit: all-abou-teverything.blogspot.my
6. Bendi
Ia mengurangkan pengeluaran keputihan. Cuci 100gram bendi dan potong kecil-kecil. Masukkan dua cawan air dalam periuk dan rebus bendi selama 20 minit atau sehingga air menjadi separuh. Tapis dan bahagikan pada tiga bahagian. Minum satu bahagian bersama sedikit madu, tiga kali sehari.
Biasa-biasakan makan sayur bendi
7. Kanji
Ambil sedikit air daripada nasi yang sedang ditanak dan minum. Selain mengatasi masalah keputihan, ia juga boleh menghilangkan penyakit berkaitan dengan perut.
Foto Kredit: pinterest.com
8. Biji halba / daun buah jambu
Rebus dua sudu biji halba /daun buah jambu dalam seliter air selama 30 minit. Tapis dan biarkan sejuk serta bilas pada alat sulit.
Biji halba. / Foto Kredit: bbcgoodfood.com
9. Cuka epal
Cuka epal atau ‘apple cider’ mengembalikan kestabilan pH dalam badan dan menghilangkan bau busuk.
Campurkan dua sudu cuka dalam segelas air dan minum setiap hari.
Foto Kredit: popsugar.com.au
Masalah keputihan yang berterusan boleh menjadi lebih teruk
Ia juga boleh menyebabkan seseorang itu cepat letih, kurang bertenaga, turun berat badan dan demam.
Jika anda kerap kencing, ia juga adalah salah satu simptom. Segera berjumpa doktor untuk kenal pasti jenis jangkitan yang anda hadapi.


Ibu Ini Kongsi Tips Muka Segar Berseri Walaupun Dah 4 Anak. Guna 3 Bahan Di Rumah Je

“Rasa tak bermaya je lately ni, muka pun nampak kusam dan berminyak. Umur dah macam ni memang malas nak pakai produk-produk. Apa nak buat ye?”
Bila dah jadi mak-mak ni, memang tak dapat lari daripada rasa letih. Seharian menguruskan keluarga bukan tugas yang mudah.

Rasa tak bermaya, sakit badan, muka pun tak ceria. Kadang-kadang kepenatan tu terpancar jelas pada wajah.
Apa kata kita cuba buat masker mudah yang dikongsikan oleh Puan Yanie Rosdi ni supaya dapat segarkan muka dan sekaligus kembalikan rasa ceria.

Cara Buat Masker 3 Bahan Untuk Kulit Berminyak
Katanya, mungkin jarang orang buat masker macam ni. Tapi sebenarnya kalau diamalkan ia sangat berkesan.

Kalau tak percaya cuba buat sebelah muka dan tengok perbezaannya nanti.
Caranya mudah saja, bahan pun biasa ada dekat rumah.
Bahan-bahan

Oat
Putih telur
Lemon (optional)

Oatmeal ni selain baik untuk jantung dan menyerap minyak atau kolesterol berlebihan, ia juga bagus untuk mengurangkan minyak di wajah.
Telur pula berfungsi untuk mengecilkan pori-pori di wajah sehingga mengurangi pengeluaran minyak yang berlebihan.
Campuran kedua-dua bahan ini boleh dijadikan rawatan kulit berminyak di rumah yang sangat mudah. Sedikit titisan lemon pula memberi aroma yang wangi dan menyenangkan!
Cara-cara
1. Campur Bahan
Cara nak buat masker ni senang je.
Mula-mula, campur dan gaulkan semua bahan sehingga membentuk pes.
Lemon tu optional, untuk wangikan dan tambah kesegaran. Kalau tak ada pun tak apa.

2. Sapukan Pada Muka
Kemudian, oleskan pada bahagian muka dengan rata. Muka akan terasa sejuk je.
3. Biarkan Sekejap
Selepas itu, biarkan selama sekurang-kurangnya 30-45 minit atau sehingga kering. Seeloknya buat masa nak tidur, senang sikit tak perlu nak bergerak-gerak.

4. Bilas
Akhir sekali, bilaslah dengan air suam. Muka anda akan terasa lebih segar, bersih, bebas minyak dan makin berseri walaupun dengan solekan yang paling minima. Yalah, kita yang ada anak 4 orang ni kadang-kadang mana sempat nak make up setiap kali keluar, kan?
Cuba amalkan 2-3 kali seminggu untuk kesan yang lebih memberangsangkan.

Jom Cuba!
Mudah kan? Cuma nak kena rajin sikit ambil masa untuk manjakan kulit muka kita. Dah seharian suntuk sibuk dengan kerja, sesekali buat masa nak tidur pun apa salahnya kan.
Yang penting ianya mudah, jimat dan berkesan.
Mudah-mudahan ramai yang dapat mencubanya sendiri di rumah. Kongsikan dengan kami bagaimana hasilnya nanti.
Jika anda ada sebarang tips lain untuk dikongsikan, jomlah share dengan kami!
*Perkongsian asal tips ini adalah oleh Puan Yanie Rosdi dan ia diterbitkan semula dengan kebenaran beliau. Untuk sebarang pertanyaan dan lebih banyak perkongsian tips, boleh follow beliau di SINI


10 Cara Penjagaan Gigi Ketika Hamil Yang Tak Patut Anda Abaikan

“Betulkah orang cakap kalau mengandung tak boleh cabut gigi? Habis, kalau sakit gigi ketika hamil ni nak kena buat apa?”
Disebabkan perubahan hormon dan sering muntah-muntah, maka sesetengah wanita lebih cenderung untuk mengalami sakit gusi atau sakit gigi ketika hamil. Maka, sepanjang kehamilan, wanita perlu menitikberatkan lagi penjagaan gigi kerana tubuh badan lebih sensitif dan tidak boleh mengambil sebarang jenis ubat tanpa preskripsi doktor.

Kami amat berbesar hati kerana seorang doktor gigi, Doktor Iqbal Rosali yang kini sedang berkhidmat di Klinik Pergigian Serian, Sarawak, sudi berkongsikan tips yang amat berguna untuk ibu hamil memandangkan isteri beliau sekarang juga sedang mengandungkan anak pertama mereka
Mari kita ikuti perkongsian beliau ini yang cukup terperinci.

10 Tips Menjaga & Mengatasi Sakit Gigi Ketika Hamil
Berikut adalah tips penjagaan gusi serta cara mengatasi sakit gigi ketika hamil yang mungkin ramai belum tahu.

1. Jalani Pemeriksaan
Perhatikan di dalam buku merah jambu muka surat dua, ada satu kotak di bahagian bawah untuk diisi oleh doktor gigi. Pastikan ruang ini diisi dengan mendapatkan pemeriksaan di klinik gigi selepas pemeriksaan rutin di klinik ibu dan anak.

2. Asid Daripada Muntah Boleh Menyebabkan Kerosakan Gigi
Ada ibu-ibu yang hamil mengalami morning sickness berbulan-bulan lamanya. Asid daripada muntah boleh menyebabkan karies. Pastikan berkumur selepas setiap kali muntah sama ada dengan air atau ubat kumur.
Foto Kredit: parentables.howstuffworks.com
3. Diet Seimbang Penting Untuk Pembentukan Gigi Bayi
Tahukah anda pembentukan gigi bayi bermula seawal kandungan berusia 3 bulan? Diet sihat mengandungi produk tenusu digalakkan untuk pertumbuhan gigi dan tulang bayi.

4. Gusi Berdarah Perlu Diperiksa (Gingivitis)
Perubahan hormon ketika hamil menyumbang kepada masalah ini. Kerap kali gusi berdarah ketika memberus gigi. Dapatkan pemeriksaan berkenaan hal ini.
Foto Kredit: 1025therenegade.com
5. Kurangkan Makanan Manis
Apabila mengandung, ada sesetengah ibu yang mengidam makanan manis. Tidak salah, yang penting jangan terlalu kerap dan bersihkan gigi selepas memakan snek.
Foto Kredit: moderndayqi.com
6. Mengidam Makanan Masam
Kalau sudah mengidam nak buat macam mana. Tetapi pastikan cuci mulut anda selepas itu kerana asid dalam makanan masam seperti jeruk boleh menyebabkan karies.
Foto Kredit: pinterest.com
7. Rawatan Gigi Ketika Hamil Adalah Selamat
Ada yang percaya bahawa wanita hamil tak boleh cabut gigi. Sebenarnya, rawatan gigi semasa hamil adalah selamat. Maklumkan pada doktor gigi anda tentang peringkat kehamilan. Doktor gigi akan rancang temujanji biasanya pada trimester kedua kehamilan.
Foto Kredit: drsmilez.com
8. Rasa Nak Termuntah Semasa Memberus Gigi (Gag reflex)
Ada sesetengah ibu hamil tidak boleh memberus gigi kerana mempunyai gag reflex (rasa nak muntah apabila masukkan sesuatu ke dalam mulut); padahal sebelum mengandung tidak ada pula masalah ini.
Apa yang perlu ibu-ibu lakukan adalah menukar berus gigi kepada saiz yang lebih kecil, berus gigi perlahan-lahan dan ambil sedikit masa. Atau anda boleh tukar ubat gigi kepada jenama lain sekiranya perasa pada ubat gigi yang menyebabkan gag refleks.
Foto Kredit: mynahcare.com
9. Pengambilan Ubat Tahan Sakit

Seeloknya, ubat tahan sakit gigi perlu konsultasi dengan doktor gigi untuk menilainya. Jadi, jangan ambil sebarangan ya!

Foto Kredit: elsiglodetorreon.com.mx
10. Jangan Percaya Mitos
Elakkan mempercayai mitos seperti ini:

Hamil menyebabkan gigi akan bergoyang dan perlu dicabut – TIDAK BENAR
Gigi ibu-ibu yang hamil rosak kerana kalsium daripada gigi si ibu diberikan kepada bayi untuk pertumbuhan gigi si bayi – TIDAK BENAR

Foto Kredit: gemini.no
Untungnya Jadi Ibu Hamil!
Tahukah anda beruntungnya ibu-ibu hamil ini. Jika mendapatkan rawatan di klinik gigi kerajaan untuk scaling, cabutan dan tampalan, semua ini adalah PERCUMA. Daripada pendaftaran hinggalah selesai rawatan. Untung, bukan?
Jadi, ibu-ibu semua janganlah takut berjumpa doktor gigi kalau mengalami sakit gigi ketika hamil. Para doktor gigi dan kakitangan klinik akan memberi konsultasi dan rawatan yang sesuai untuk menyelesaikan masalah tersebut, sesuai dengan keadaan kehamilan anda.

*Perkongsian asal tentang cara menjaga dan mengatasi sakit gigi ketika hamil ini adalah oleh Doktor Iqbal Rosali, seorang Pegawai Pergigian yang berkhidmat di Klinik Pergigian Serian, Sarawak. Ia diterbitkan semula dengan kebenaran.
**Untuk lebih banyak lagi perkongsian menarik, terutamanya berkaitan kesihatan pergigian, boleh follow beliau di SINI.